Kemurnian Dakwah dalam Cerpen Rejab F.I.

Osman Ayob membicarakan dua cerpen Rejab F.I. yang tampil kental sebagai wadah dakwah yang menginsafkan.

Dalam hal ini, sastera dapat dijadikan ‘kitab’ yang menerusi penghayatannya, para insan dapat mengenali dengan lebih dekat dan khusyuk sifat diri dan dalamannya.

Dakwah mempunyai pengertian yang luas dan memerlukan huraian yang panjang. Walau bagaimanapun, dalam bicara ini, penulis hanya memetik pengertian “dakwah” mengikut pandangan Nor Sarah Abu Kassim (2018) yang menjelaskan bahawa dakwah dapat ditakrifkan sebagai satu kegiatan seruan bagi tujuan membawa manusia kepada kebahagiaan, keadilan dan kemakmuran, yang matlamat akhirnya mencapai keredaan Allah SWT dalam kehidupan.

Penulis menggunakan dua buah cerpen Rejab F.I. berjudul “Monolog Awang Batil” dan “Pasrah” sebagai bahan huraian cara dakwah memainkan peranan, khususnya melalui karya kreatif yang juga boleh berperanan menyampaikan mesej dakwah. Kedua-dua cerpen ini tersemat dalam kumpulan cerpen Rejab F.I., Papervine (DBP, 2015). Dalam hal ini, sastera dapat dijadikan “kitab” yang melalui penghayatannya, para insan dapat mengenali dengan lebih dekat dan khusyuk sifat diri dan dalamannya, sehingga timbulnya pertambahan dan peningkatan rasa kecintaan dan kehormatan insan yang lebih besar dan murni terhadap fitrah makna dirinya. Dengan ini, sastera juga dapat menjadi wadah yang mempertingkatkan nilai ketakwaan seseorang terhadap Allah.

Melalui cerpen “Monolog Awang Batil” dipaparkan bagaimana seorang penggiat seni tradisional, Tok Batil memperhamba dirinya kepada dunia seni sehingga dia mengabaikan suruhan dan kehendak Allah. Oleh sebab begitu komited dengan permainannya, dia tidak sedar dirinya sudah berusia 80-an dan keuzuran menginsafkan dirinya tentang kehidupannya yang sudah berada di penghujung. Elemen dakwah yang mengalir dalam diri Tok Batil selain datang dari luar, tetapi menjengah sendiri ke dalam dirinya:

Dan tiba-tiba pula sungai keinsafan mengalir dalam jiwanya. ‘Kau ni dah tua, Tok Batil. Umur kau dah  menjangkau lapan puluh. Selama ini kau langsung tidak mengingati pencipta-Mu, kau terlalu asyik dengan batilmu, dengan gendang tarimu, dengan wayang kulitmu. Bukankah kau kini telah mencapai ke penghujung hidupmu?’ kata-kata itu menunjangi kalbunya.

Peranan berdakwah kepada Tok Batil juga datang daripada sahabatnya sendiri. Haji Kasim tidak pernah berputus asa memberikan nasihat dan teguran kepada Tok Batil. Akhirnya, setelah sekian lama Haji Kasim berdoa, Tok Batil insaf dan datang menemui Haji Kasim lalu berkata, “Ajarkan saya solat. Saya sudah terlanjur begitu jauh.” (2015:167).

Sebagai seorang penglipur lara yang terkenal, Tok Batil mempunyai ramai kenalan termasuk pemimpin persatuan penulis, pencinta budaya tradisional, malah pengkaji yang tidak jemu membuat kajian terhadapnya. Kajian itu meliputi struktur persembahan, jampi serapah dan dialog yang digunakan. Setelah mendekati ajaran Islam, Tok Batil sedar selama ini permainannya bercanggah dengan kehendak agama. Tok Batil akur dan bersedia melakukan perubahan dengan meniadakan jampi serapah Melayu dan jampi serapah Siam yang dipetik daripada ajaran Buddha. Dia sedar, kandungan jampi itu syirik dan bertentangan dengan ajaran Islam. Namun begitu, Haji Kasim menyatakan rasa simpatinya dengan berkata: “Abang Mud kerjakanlah ibadat sungguh-sungguh. Abang Mud boleh juga teruskan bermain Awang Batil dan Gendang Tari Inai tu. Permainan itu sumber nafkah hidup Abang Mud.” (2015:168).

Kata-kata Haji Kasim menyedarkan Tok Batil bahawa permainan tradisionalnya boleh mendatangkan rezeki yang halal selagi tidak melanggar hukum agama. Dia menganggap keputusannya meninggalkan kumpulannya, satu keputusan yang tepat dan tidak merugikan. Dia masih boleh mempersembahkan permainannya secara solo, dengan batil dan gendangnya.

Melalui cerpen “Pasrah” pula, Rejab F.I. memaparkan watak utamanya, Datuk Kamaruzaman yang hanya sedar dan insaf melakukan banyak dosa setelah bersara pada usia 55 tahun. Dia mengalami tekanan emosi apabila teringatkan banyak dosa yang dilakukan ketika berkhidmat dalam sebuah institusi kerajaan. Datuk Kamaruzaman berasa tersindir pada majlis persaraannya. Dia diberi tepukan yang bergemuruh apabila presiden kesatuan kakitangan berucap:

‘Saudara-saudara sekalian, kita tentu tidak akan lupa segala jasa  dan bakti bekas ketua pengarah institusi kita selama beliau memegang teraju pentadbirannya. Saudara-saudara tentu maklum, semenjak Datuk Kamaruzaman berhidmat di sini begitu banyak produktiviti minyak kelapa sawit dapat dikeluarkan. Beliau salah seorang berusaha menentang pihak Amerika yang cuba memburuk-burukkan mutu dan kualiti minyak sawit negara kita. Bukankah begitu saudara-saudara?’

Para hadirin menyahut ‘Ya! Ya! Ya!’ dan disambut dengan tepukan bergemuruh dalam ruang dewan, majlis merasmikan persaraannya itu.

Dia tersenyum dan menunduk tersipu-sipu.

Datuk Kamaruzaman tunduk dan tersipu-sipu kerana ucapan yang memujinya itu terselindung di sebalik kenyataan sebenar. Cenderamata yang diterimanya menambahkan ironi yang menekan jiwanya. Sehelai sejadah, kain pelekat dan ketayap terselit di antara barang-barang lain yang berharga untuk kenang-kenangannya. Cenderamata itu kemudian menjadi bahan “dakwah” padanya. Di sini, ternyata unsur material turut memainkan peranan mempengaruhi naluri seseorang. Setiap kali dia duduk di atas sejadah untuk mendirikan solat, dia menangis. Suara hatinya merintih: “Tidak! Tidak! Tidak! Dosa dan kesalahan aku mengatasi segala jasa dan baktiku itu. Mereka sengaja melupakannya. Sengaja  memilih yang baik-baik untuk memuji kedudukanku dulu. Sebenarnya aku berdosa kepada negara dan rakyat negara ini.” (2015:293).

Datuk Kamaruzaman tidak dapat melupakan dosa dan penyelewengan yang telah dilakukannya. Dia pernah menerajui pentadbiran sebuah institusi yang mengendalikan pengeluaran minyak sawit. Dia terbabit dalam pembinaan kilang dan pembelian mesin memproses minyak sawit. Datuk Kamaruzaman termakan pujukan pegawai tingginya yang tidak jujur. Melalui orang perantaraan, dia terpengaruh untuk membeli mesin dan jentera kelapa sawit dengan harga yang rendah. Mesin dan jentera yang berharga RM2.5 juta itu dibeli dengan harga RM500 ribu sahaja. Dia dan pegawainya mendapat habuan daripada pembelian mesin terpakai itu yang kemudiannya tidak boleh digunakan dan terbiar sebagai besi buruk di sebelah kompleks pejabatnya.

Melalui cerpen ini, watak Rafidah, isteri Datuk Kamaruzaman bertindak selaku pendakwah yang menenteramkan hati suaminya. Menyedari hakikat bahawa suaminya berada dalam keadaan resah gelisah setelah bersara sedangkan hidup mereka mewah, mendiami banglo yang indah dan selesa, sebagai isteri, Rafidah tidak berputus asa untuk mengembalikan ketenteraman dan kebahagiaan rumah tangga mereka. Salah satu caranya adalah dengan mengajak suaminya banyak beribadat dan bertaubat kepada Allah. Sedar bahawa diri mereka sudah tua, tetapi ketuaan bukan sekadar mengundang keinsafan, malah bagi orang Islam, ketuaan juga menjadikan seseorang itu ingin mematuhi ajaran agama. Hal ini sepadan dengan pendapat Jujun Suriasumantri (1990:196) yang menegaskan:

Agama merupakan sumber tentang moral iaitu penilaian apa yang baik dan apa yang buruk. Dalam mencapai tujuan tertentu, maka bagi mereka yang beragama tidak semua cara itu diperkenankan. Bagi mereka yang beragama tidak berlaku kaedah ‘tujuan menghalalkan cara.’ Pada hakikatnya agama memberikan petunjuk tentang cara yang baik untuk mencapai tujuan tersebut.

Dalam cerpen “Pasrah” perlakuan watak Datuk Kamaruzaman bergerak selari dengan usianya yang lanjut. Sebagai penyelesaian pada konflik dalam dirinya, Datuk Kamaruzaman meluahkan kekesalannya seperti berikut: “‘Oh, aku amat berdosa! Aku amat berdosa! Ampunilah dosaku ini.’ Air mata berderai di pipinya.” (2015:298).

Insaf atas kesilapan dan keterlanjuran yang dilakukannya menyebabkan Datuk Kamaruzaman terfikir untuk menebus dosa yang telah dilakukannya. Dia lebih sensitif terhadap persekitarannya. Dia teringat kepada surau yang daif dan boleh dibaiki dengan wang kekayaannya. Di sekitar kehidupannya, terdapat rumah anak yatim dan orang tua miskin yang boleh dibela dengan menyedekahkan wangnya untuk kebajikan mereka. Selain mengerjakan solat, membayar zakat dan berpuasa dalam bulan Ramadan, dia berusaha menebus dosanya dengan mengerjakan haji di Mekah. Di sana, dia berpeluang bertaubat dan memohon keampunan Allah. Dalam hubungan ini, persekitaran juga berperanan menjadi bahan “dakwah” Datuk Kamaruzaman.

Kesimpulannya, melalui dakwah, tercetusnya kefahaman ilmu, perasaan taubat dan mencari ketakwaan dalam kehidupan manusia. Pendekatan dakwah yang dibincangkan bertujuan untuk mencari kebaikan dalam masyarakat yang mendasari keimanan yang bersendikan akidah Islam. Justeru, berpaksikan aspek keagamaan, dua buah cerpen yang dibincangkan bersesuaian dengan nilai ketakwaan, keindahan dan kemuliaan yang menjadi asas pada pendekatan dakwah.

Osman Ayob, penulis veteran kelahiran Kedah telah menghasilkan 10 buah kumpulan cerpen persendirian, 10 buah novel dewasa dan 15 buah novel kanak-kanak dan remaja. Beliau telah memenangi pelbagai hadiah dan sayembara penulisan. Novel Meniti Impian menjadi teks KOMSAS di Selangor, Negeri Sembilan dan WP Putrajaya dan WP Kuala Lumpur. Beliau berkelulusan Sarjana Sastera (Kesusasteraan Melayu), Universiti Sains Malaysia, Pulau Pinang.


Abdulrazak Gurnah, Hadiah Nobel dan Wacana Kolonialisme

Untuk mendapatkan maklumat terkini, ikuti kami melalui Telegram

Kemenangan Nobel Abdulrazak Gurnah terus mendatangkan polemik dalam dunia sastera. Mohd Fadzil Yusof menerangkan mengapa kemenangan seorang pencari suaka ini patut diraikan.

Pada 7 Oktober 2021, Abdulrazak Gurnah diumumkan sebagai penerima Hadiah Nobel bagi Kesusasteraan atas penulisan yang berintipatikan penjajahan dan pelarian, yang turut melakarkan perbezaaan antara budaya dengan ruang benua yang saling nyata dan dampak dalam situasi sekarang. Kemenangan yang berpihak kepada Gurnah juga disambut oleh Wole Soyinka, penerima Hadiah Nobel 1986 yang menyebutkan perihal kolonialisme merupakan persoalan yang masih utuh dan paling absah digarap dalam bentuk seni atau kesusasteraan, dan meyakini bahawa langgam sebegini akan terus bertambah biak pada masa akan datang walau dalam pertarungan yang terus ada.

Abdulrazak Gurnah merupakan seorang pencari suaka di Eropah sekitar 50 tahun lalu. Beliau begitu bertuah melanjutkan pengajian sarjana di London dan memperoleh ijazah kedoktoran di Universiti Kent, Amerika Syarikat dengan tesis beliau yang bertajuk “Criteria in the Critism of West African Fiction”, dan kini telah bersara sebagai pensyarah di universiti yang sama dalam bidang Kesusasteraan Inggeris dan Pascakolonial. Dalam pengumuman daripada wakil Jawatankuasa Akademi Nobel, mereka menegaskan juga perihal peri penting subjek yang dibawa oleh pengarang besar ini dalam dunia kesusasteraan yang berjaya meninggalkan kesan yang sangat mendalam dalam sebuah pengkaryaan, apatah kesedaran tentang kolonialisme tidak berapa dipedulikan dalam era tampak mutakhir ini.

Pengarang yang berasal dari Tanzania atau Zanzibar ini pernah menarik perhatian khayalak sastera apabila karyanya yang berjudul Paradise yang disenarai pendek bagi Hadiah Booker pada tahun 1994. Dilahirkan pada tahun 1948, beliau melepaskan diri ke United Kingdom daripada rejim kerajaan ketika itu. Revolusi Zanzibar turut berlaku masa itu. Meskipun bahasa ibunda beliau ialah Swahili, tetapi dalam fiksyennya bahasa Inggeris menjadi wahana pilihan untuk mengungkapkan pengalaman-pengalaman terpilihnya dalam novel.

Pada usianya 21 tahun, beliau menghasilkan novel pertama berjudul Memory of Departure (1987) yang mengungkapkan sekitar trauma kolonialisme, perang dan penghijrahan. Selepas itu, beliau terus prolifik dengan karya-karya lain, antaranya termasuk Pilgrims Way, Paradise, By the Sea, Desertation, dan yang terbaharu, Afterlives. Lewat karya-karya ini, Abdulrazak telah meneroka ruang pengalaman pelarian yang tergantung antara kehilangan dengan pembebasan, yang tidak selalu diketengahkan oleh pengarang lain. Seperti yang dinyatakan oleh pengerusi Anders Olsson selaku Jawatankuasa Nobel bagi Kesusasteraan, pihak mereka sudah lama mengikuti hasil karya Gurnah, yang sudah giat berkarya sejak 1980-an lagi, selain beliau juga merupakan “pengarang paling menonjol membicarakan dunia pascakolonial pada masa sekarang”. Secara tidak langsung, sememangnya subjek kolonialisme dan migrasi yang sentiasa dilihat terpencil dan hanyalah dalam ranah tertentu, tapi sudah menjadi rencah pengalaman manusia yang tidak mungkin dapat dipadamkan oleh sejarah.

Justeru, subjek yang dirujuk untuk mengabsahkan kemenangan Abdulrazak merupakan suatu yang sangat tersisih sekian lama dalam peta kerangka Eurosentrik yang pernah menjadi isu yang tegang suatu masa dahulu. Antara sosok yang hampir mendekati ikon subjek sebegini ialah Edward W. Said yang mencetuskan karya yang masyhur Orientalism (1978), dan sedikit terbelakang dari runut masa kini, iaitu Frantz Fanon dalam karya pentingnya Les damnes de la terra (1961) diterbitkan dalam bahasa Inggeris dengan judul The Wretched of the Earth. Secara lansung, pembaca akan melihat semula jejeran pemikiran itu sebenarnya saling berkaitan pula, mungkin secara tidak lansung, dengan penerima Hadiah Nobel Kesusasteraan sebelum ini, iaitu V.S Naipaul dan juga J.M Coetzee.

Paradoksnya, hadiah tahun ini diberikan kepada seorang pengarang yang berasal dari benua Afrika sementelah lebih sedekad Akademi Sweeden tidak mempertimbang mana-mana pengarang melainkan yang berasal dari Eropah. Ramai beranggapan bahawa hal ini merupakan faktor tumpuan Eurosentrik yang cukup luar biasa. Di samping terdapat berbagai-bagai khabar angin dan desas-desus sebelum pengumuman yang berlansung pada 7 Oktober itu, wujudnya kemungkinan-kemungkinan tuah yang berpihak kepada pengarang lelaki (atau wanita) dari Eropah kerana tahun lalu diberikan kepada penyair Amerika, Louise Gluck apabila bilangan penerima Nobel daripada kalangan wanita yang tidak ramai. Selain itu, ada disebutkan juga pengarang dari Afrika kerana sekian lama pengarangnya tidak diangkat, paling terakhir ialah Nadine Gordimer (1991) dari Afrika Utara, dan sebelumnya Naguib Mahfouz (1998) dari Mesir.

Kemenangan Abdulrazak Gurnah pula menerima tindak balas yang pelbagai. Antara reaksi yang positif ialah ucapan “Hadiah Nobel sudah kembali ke pangkal jalannya.” Namun, perkara ini juga suatu “fenomena” yang menarik kerana pertimbangan karya makin diposisikan dengan seimbang dan tidak sekadar disorot dan diminimumkan pada rupa atau benua tertentu. Hal ini bersesuaian dengan aspirasi dan tujuan pengwujudan Nobel itu sendiri yang menjangkaui latar belakang yang terbatas, maka seperti diperakukan juga, penilaian semestinya dikembalikan kepada “merit kepengarangan atau hasil kesusasteraan yang lebih diperhatikan daripada personaliti pengarang”.

Sebelum ini, kontroversi skandalnya mencacatkan nama Akademi Sweeden, justeru Jawatankuasa Hadiah Nobel telah memungkinkan tindakan menyusun dan kembali membetulkan haluan. Isu dua tahun lalu, pemilihan Peter Handke untuk tahun 2019 telah mencetuskan kontroversi rentetan dianggap memihak kepada kerajaan Serbia dalam isu konflik kemanusiaan atau penghapusan etnik di negara Kosovo yang berlaku pada tahun 1998–1999. Sebahagian pemerhati membantah dan mengkritik pengiktirafan Handke, malah meminta untuk menarik semula penganugerahan itu demi menjaga reputasi dan nama institusi Nobel itu sendiri. Jawapan yang diberikan setelah dipersoalkan atas pemilihan Handke ialah, beliau seorang yang tidak bersifat politikal dalam karyanya dan sokongannya terhadap Serbia telah disalahfahami.

Demikian itu, pihak Akademi menanggung risiko akan keputusan yang dibuat pada dua tahun lalu itu, juga dapat kita fahami sebagai suatu takdir. Namun begitu, kembalinya Hadiah Nobel kepada landasan yang munasabah, akan memberikan peluang cerah kepada karya-karya yang bermutu dari segenap benua, yang mempunyai inti pati yang universal dan membina kemanusiaan, selain hanya melihat juzuk-juzuk persembahan seni atau penceritaan yang kerap bertindinan dalam bentuk kerangka yang sama dan wilayah yang sama.

Kelainan yang dibuat kali ini memang menumpangkan tuah kepada sastera yang “dikaburkan dan yang dihitamkan” dalam peta globalisasi, dan barangkali harus difahami sebagai warna pengalaman yang mungkin membina keseimbangan kemanusiaan serta hubungan kewujudan alami, dan bukannya suatu tragedi yang terpencil. Sama juga sepertimana Edward W. Said yang memperjuangkan isu Palestin, pelarian dan imperialisme, juga pengarang dari India yang menulis sastera bernada ambiguiti dalam bahasa Inggeris, yang cuba mengutarakan naratif sudut pandangan pertama selaku seorang Asia yang bermustautin di benua Eropah, juga pengarang seperti Ngugi Wa Thiong’o dan Nuruddin Farah dengan cerita berkisar kehidupan sosiopolitik yang berlaku di negara dunia ketiga.

Dalam masa yang sama, melalui penobatan Abdulrazak Gurnah juga, obor perjuangan membawa wacana pascakolonial mungkin menjadi lebih menyala dengan lebih terang dan menarik perhatian selepas ini, tidak lagi mungkin terhadap benua Afrika sahaja, malah pada benua Asia juga. Seperti yang dikatakan oleh Soyinka, wacana ini tidak harus tertutup dan dipinggirkan dek pop culture dan ketegarannya (langsung mengenangkan kita kepada penerima Hadiah Nobel Kesusasteraan 2016, Bob Dylan).

Kemenangan ini juga suatu bentuk sambutan dan kalungan bunga kepada sejumlah pewacana pascakolonialisme dari pelbagai negara yang terus mengemukakan dialog kesenjangan sebuah identiti terhadap suatu autoriti yang sering kali terjerumus dalam arus kesendangan yang mendiamkan.

Tahniah Jawatankuasa Akademi atas haluan yang dijanjikan! Tahniah kepada Abdulrazak Gurnah!

“Dunia Hari ini Lebih Kejam” – Abdulrazak Gurnah

Mohd Fadzil Yusof menulis puisi, rencana dan cerpen. Karyanya pernah tersiar dalam akhbar Berita Harian, Mingguan Wasilah, Harian Metro, Mingguan Utusan Melayu, majalah Dewan Sastera, Nur, Siasah, Dewan Budaya, Tunas Cipta, dan Milinea Muslim. Karya bukunya termasuk novel Berahi Sukma (ITBM, 2015), kumpulan cerpen Terbang Layang-layang (DBP, 2016), dan kumpulan puisi Buku Kenangan Kala Pemukiman (DBP, 2019).


Manuskrip Melayu Bukti Keintelektualan Tamadun Langkanya

Untuk mendapatkan maklumat terkini, ikuti kami melalui Telegram

Kuala Lumpur – Timbul satu bahana pertikaian berkenaan definisi manuskrip Melayu, yang awalnya menggunakan definisi berbunyi “karya tulisan Jawi yang bertulisan tangan di awal kurun ke-16 dan 20”, seperti yang dipetik oleh Dr. Nadiatul Shakinah Abdul Rahman dalam tulisan Dr. Awang Sariyan. Pertikaian ini timbul melalui perantaraan soalan kritikal perihal bagaimana pula dengan manusrkip selepas abad ke-20?

Maka, definisinya diubah oleh Perpustakaan Negara Malaysia kepada “Apa-apa segala bentuk tulisan tangan dalam bahasa rumpun Melayu iaitu tulisan Jawi, yang berusia sekurang-kurangnya seratus tahun,” seperti yang diterangkan oleh Nadiatul dalam sebuah bual bicara Sabtu lalu. Katanya lagi, penggunaan terma “bahasa rumpun Melayu” itu tidaklah membataskan pada bahasa Melayu sahaja, malah turut mengambil kira bahasa-bahasa yang dinaungi oleh penduduknya, seperti bahasa Jawa, Bugis dan sebagainya.

“Latar belakang pengarang itu sendiri akan memperlihatkan penggunaan bahasa yang pelbagai dalam manuskrip Melayu. Itulah kerana wujud pelbagai bahasa yang ditulis oleh masyarakat tamadun Melayu,” ujar Nadiatul. Malah, melalui keseragaman penulisan Jawi ini juga menunjukkan satu sudut intelektual dan gaya pemikiran yang menggambarkan corak kehidupan masyarakat dahulu yang tinggi tingkat intelektualnya.

Sebuah rancangan bual bicara sempena Dekad Bahasa Kebangsaan 2021, anjuran bersama Dewan Bahasa dan Pustaka dan Universiti Malaya membuka ruang dan peluang untuk khalayak awam khususnya pelayar media sosial Facebook untuk mendengarkan perbincangan berkaitan manuskrip oleh para ahlinya. Dengan tajuk bual bicara “Yang Lama Dijunjung: Bual Bicara, Pentingnya Kajian Manuskrip Melayu Paparan Kehidupan Masa Lampau” pada 16 Oktober 2021 (Sabtu) pada 11.00 pagi menerusi Studio Siaran Langsung Media Sosial DBP, tiga bicarawan berkongsi perihal wacana ini, menekan isu, kepentingan dan peranan manuskrip Melayu lama membentuk masyarakat yang tinggi intelektualnya.

Dr. Nadiatul Shakinah Abdul Rahman dari Universiti Sains Malaysia dengan kepakaran Sastera Tradisional dan Psikologi dalam Sastera, sempat mengingatkan penonton bual bicara, menyatakan kepentingan memulihara dan melakukan kerja transliterasi manuskrip untuk merakam dan mengkaji ilmu yang disampaikan oleh masyarakat dahulu untuk generasi mendatang.

Lebih 20 ribu manuskrip Melayu telah berjaya dikesan di seluruh dunia, dan separuh daripada angka besar itu berada di Malaysia, manakala bakinya yang separuh lagi pula kini melata di 151 buah institusi seluruh dunia yang melakukan kerja kajian, pemuliharaan dan pengumpulan manuskrip Melayu.

Persoalan mengapakah manuskrip Melayu menjadi tumpuan para sarjana dan pengkaji di luar negara, dijawab oleh Dr. Ros Mahwati Ahmad Zakaria. Beliau yang kini berkhidmat di Institut Tamadun dan Alam Melayu, Universiti Kebangsaan Malaysia sebagai felow penyelidik dan Ketua Pusat Penyelidikan Manuskrip Alam Melayu menjelaskan, manuskrip Melayu boleh dijadikan pelantar untuk membuktikan kewujudan sebuah tamadun langka yang mempunyai nilai intelektual dan budaya tinggi di Asia Tenggara.

“Minat mereka terhadap manuskrip Melayu antaranya adalah kerana budaya kolonial dahulu yang mana mereka mempunyai hubungan dengan Alam Melayu, secara langsung atau tidak langsung, demi memenuhi objektif kedatangan mereka ke Asia Tenggara; untuk menguasai sosiopolitik dan sumber intelek tamadun Melayu,” jelas Ros Mahwati.

Warisan keintelektualan bahasa Melayu itu sendiri juga menjadi faktor utama. Manuskrip Melayu bukan sahaja bernilai kerana ilmu yang tertulis, malah kaedah menyediakan dan menulis sebuah manuskrip itu sendiri yang melahirkan aktiviti pentafsiran demi mempelajari warisan intelektual bangsa Melayu. Keunikan bahasa dan tulisan dalam manusrkip Melayu secara automatiknya menjadi tarikan dan faktor penting untuk mengkaji dan mendalami ilmu berkenaan.

Menerusi wacana ini, Ros menegaskan, manuskrip Melayu merupakan gedung dan khazanah ilmu tamadun Melayu yang secara hakikinya boleh berpindah milik, dan dengan ini juga menyebabkan kejadian penyebaran kajian manuskrip Melayu dalam kalangan pengumpul manuskrip di seluruh dunia.

Beliau juga menambah, manuskrip Melayu juga merupakan catatan persejarahan tamadun dan perakam sejarah yang memberikan peluang dan ruang untuk generasi kini mengetahui bagaimana kerajaan dibangunkan dan apakah asal usul kita serta apakah ilmu yang telah ditimbus zaman.

Seorang lagi bicarawan dalam bual bicara manuskrip ini, Prof Dr. Muhammad Mustaqim dari Universiti Sains Islam Malaysia, juga merangkap Pengerusi Jawatankuasa Penasihat Manuskrip Melayu di Perpustakaan Negara Malaysia. Beliau mengangkat idea penulisan Jawi yang bertanggungjawab merubah pelan dan struktur budaya penulisan di bumi bahasa Melayu.

Menurut beliau, manuskrip Melayu ialah bukti cerminan akal budi dan pemikrian tamadun Melayu, menumpukan cakupan ilmu yang merangkumi keseluruhan aspek kehidupan. Peri pentingnya untuk memahami bagaimana satu bangsa itu berfikir, bertindak dan mengekspresikan perasan dan kreativiti mereka dapat diamati melalui aktiviti kajian manuskrip. Katanya, tulisan Jawi yang banyak diguna pakai dalam manuskrip Melayu juga merupakan ton signifikan dalam ciri-ciri intelektual dan takah kemajuan tamadun Melayu.

Mustaqim menegaskan, sejak kedatangan agama Islam, ia sekali gus telah mengubah dan mempengaruhi cara berfikir dan budaya masyarakat Melayu, termasuklah budaya menulis yang sedia ada juga berubah dan berkembang. Terdapat banyak bahan bertulis oleh penduduk berbangsa Melayu yang mencangkupi semua ruang kehidupan manusia, daripada kesihatan, ketukangan, kecantikan, kebudayaan, pemikiran, keagamaan, malah ilmu perang dan pertarungan langka.

Beliau yakin dan memegang kenyataan bahawa tulisan Jawi adalah antara penyumbang besar yang mengembangkan budaya penulisan bangsa Melayu, khususnya kerana struktur bebas dalam kaedah penulisannya sendiri.

“Tulisan Jawi yang diserap daripada bahasa Arab Parsi ini diguna pakai untuk menulis bahasa Melayu, namun, ia bukanlah terhad pada satu bahasa sahaja, malah hampir semua bahasa yang telah diucapkan serta dijadikan bahan penuturan masyarakat Melayu, boleh dituliskan ke dalam penulisan Jawi.

“Kandungan manuskrip-masnukrip Melayu adalah sangat bernilai dan wajar ditonjolkan keistimewaannya, kerana hampir kesemua aspek kehidupan masyarakat terdahulu ada dalam manuskrip-manuskrip ini,” ujar Mustaqim.

Oleh itu, olahan bahan-bahan fizikal ini adalah sangat penting. Antara “jambatan” untuk meneliti bahan-bahan manuskrip Melayu adalah melalui kemahiran membaca tulisan Jawi, khususnya Jawi lama. Kata Mustaqim, di samping perlunya untuk mempelajari dan menguasai Jawi baharu, Jawi lama juga harus diterapkan ke dalam generasi kini supaya tidak putus “jambatan” yang mengolah dan mengumpulkan nilai intelektual dalam naskhah berharga manuskrip Melayu.


Rentapan Sengit 15 Peserta Separuh Akhir Pertandingan Dendang Syair Antarabangsa ke-4 2021

Untuk mendapatkan maklumat terkini, ikuti kami melalui Telegram

Pertandingan Dendang Syair Antarabangsa Kali ke-4 2021 peringkat separuh akhir yang telah berlangsung pada 6 Oktober lalu, menyaksikan kehebatan 15 orang peserta berentap secara dalam talian. Meskipun pertandingan diadakan dalam situasi kebiasaan baharu, namun aura semangat dan gema suara para peserta begitu memukau.

Pada asalnya, hanya lapan orang peserta sahaja akan mara ke peringkat akhir. Namun demikian, para panel dan panitia telah bersepakat mengangkat 12 orang peserta untuk mara ke peringkat akhir pertandingan. Pertandingan ini dianjurkan oleh Jabatan Kebudayaan dan Kesenian Negara (JKKN), Dewan Bahasa dan Pustaka (DBP) serta Persatuan Bitara Syair Melayu Nusantara.

Enam orang peserta mewakili Malaysia dan enam orang mewakili Indonesia akan berentap pada 23 Oktober ini. Mereka yang mara ke peringkat akhir termasuk Anisa Cahya Ningrum dari Siak, Indonesia; Ezdianie Hayatie Omar dari Kuala Lumpur, Malaysia; Ibnu Zulqarnain, Pekanbaru, Indonesia; Jamilah Abu Bakar, Kuala Lumpur, Malaysia; Muhammad Fadhil, Medan, Indonesia; Muhammad Fauzan Izaan dari Sarawak, Malaysia; Muhammad Febriyadi, Tanjungpinang, Indonesia; Sabihah Abdul Wahid, Kuala Lumpur, Malaysia; Shaidatul Nadirah Shaharum, Melaka, Malaysia; Sutra Laila, Pekanbaru, Indonesia; Syahprizal AR.SS, Medan, Indonesia; dan Syaimaa Salleh, Selangor, Malaysia.

Penaja utama untuk hadiah pertandingan akhir nanti merupakan barang kemas keluaran Makmur Gold. Tidak dilupa juga rakaman terima kasih daripada pihak penganjur terhadap Institut Alam dan Tamadun Melayu (ATMA), Universiti Kebangsaan Malaysia dan Kementerian Luar Negeri yang turut menyokong dan memberi sumbangan dalam menjayakan Pertandingan Dendang Syair Antarabangsa Kali ke-4 tahun ini.

Siaran Langsung pertandingan boleh ditonton di laman sosial media Facebook JKKN, DBP, Makmur Gold Offical, Roslan Madun Rasmi, dan pelantar YouTube DBP Malaysia.

Tonton acara separuh akhir Pertandingan Dendang Syair Antarabangsa Kali ke-4 2021 di sini.


Revolusi Diri Menerusi Novel Adikarya China

Kuala Lumpur – Karya realisme mendukung pemikiran-pemikiran yang mampu mengocak hati dan pemikiran pembaca, mengeluarkan hal yang terbenam dalam diri dan mencetuskan revolusi dalam diri mereka untuk mencapai taraf kehidupan yang lebih maju dan sejahtera.

Program Titian Sastera: Bicara Buku Sastera Terjemahan diteruskan dengan siri ketiga, novel Di Mana Ranting Dipatah membawakan para panel Zaleha Ahmat selaku penyunting karya dan Zhao [email protected] yang merupakan seorang pensyarah Bahasa Melayu dari Guangxi University for Nationalities, China, serta moderator program, Eliyas Sulaiman Mohandas. Program ini disiarkan menerusi Studio Siaran Langsung Media Sosial DBP pada 16 Oktober 2021 (Sabtu), pukul 3.00 petang.

Siri kali ini membincangkan karya terjemahan Di Mana Ranting Dipatah: Sebuah Dunia Biasa yang merupakan sebuah novel cemerlang dalam kesusasteraaan China oleh pengarang besar Lu Yao, dengan tajuk asalnya Ping fan de shi jie (Dunia Biasa) yang diterbitkan pada tahun 1986.

Ping fan de shi jie dikenali sebagai novel sejuta aksara dan mempunyai tiga jilid yang dihasilkan oleh Lu Yao selama enam tahun. Lu Yao merupakan pemenang Anugerah Sastera Mao Dun (1991), iaitu salah satu anugerah tertinggi sastera di China. Novel ini turut disenaraikan dalam 70 novel terkemuka sepanjang 70 tahun penubuhan Republik Rakyat China.

Selain itu, karya ini juga telah diangkat menjadi drama televisyen (tahun 1990 dan 2015), dan pementasan teater (2017). Karya besar ini telah diterjemahkan ke dalam banyak bahasa, antaranya bahasa Inggeris, Arab, Jepun, Turki, dan Vietnam.

Novel Di Mana Ranting Dipatah: Sebuah Dunia Biasa merupakan versi pendek daripada teks asal yang diterbitkan oleh Pusat Kebudayaan Han Malaysia, yang turut bekerjasama dengan Dewan Bahasa dan Pustaka.

Karya Lu Yao ini merupakan sebuah karya aliran realisme yang diangkat menjadi cerminan perjuangan hidup masyarakat China selepas berakhirnya Revolusi Kebudayaan. Tema yang diangkat dalam novel ini adalah tentang kehidupan berkeluarga, latar kehidupan dalam kemiskinan, pendidikan, dan politik. Versi pendek ini tidak merincikan hal politik, seperti dalam naskhah asal.

Zaleha Ahmat berkongsi tentang bagaimana pemilihan tajuk Di Mana Ranting Dipatah dilakukan. Walaupun novel realisme ini mengangkat cerita kehidupan biasa namun karyanya menjadi suatu cerita luar biasa akibat tentangan dan konflik yang dihadapi oleh watak-watak yang mencetuskan revolusi dalam usaha mereka untuk keluar daripada kemiskinan. Di Mana Ranting Dipatah berasal daripada peribahasa Melayu, “Di mana ranting dipatah, di situ air disauk” yang menepati cara kehidupan watak-watak pada tempat yang dipilih oleh mereka untuk meneruskan kehidupan. Tajuk Di Mana Ranting Dipatah (DMRD) ini juga dipilih kerana mempunyai nilai sastera dan estetika daripada hanya menggunakan terjemahan literal, iaitu Dunia Biasa.

Zaleha turut menyatakan, terdapat dua novel sastera Malaysia yang boleh dipadankan dengan DMRD. Dari segi nilai sastera, novel Ranjau Sepanjang Jalan oleh Sasterawan Negara Shahnon Ahmad boleh dijadikan perbandingan, manakala dari segi nilai pemikiran dan tema, novel tiga jilid Lepaskan Kembali Aku ke Laut oleh Shaari Isa.

Novel DMRD mengangkat peristiwa-peristiwa yang berlaku di China, antara tahun 1975 hingga 1985, pada era akhir Revolusi Kebudayaan. Zhao [email protected] berkongsi realiti dan impak Revolusi Kebudayaan yang menyebabkan keadaan huru-hara buat seluruh negara dari segi pentabiran dan pendidikan, menyebabkan keruntuhan ekonomi yang memberikan impak besar kepada rakyat China. Lu Yao merakamkan perubahan besar dalam ekonomi, masyarakat dan politik selepas tamatnya Revolusi Kebudayaan dan muculnya Revolusi dan Dasar Pintu Terbuka dalam novel ini.

Walaupun Revolusi Kebudayaan berakhir pada tahun 1976, namun kebebasan menghasilkan karya kritikan politik atau masyarakat masih belum bebas sepenuhnya. Disebabkan keberanian Lu Yao menghasilkan Ping fan de shi jie sejurus era Revolusi Kebudayaan tamat, beliau diangkat menjadi perintis pada revolusi sastera masyarakat, katanya.

Bagi Tuah, revolusi yang dibawa oleh Lu Yao bertentangan dengan revolusi kerajaan China yang berlandaskan kekerasan. Dalam novelnya, Lu Yao memasukkan revolusi untuk berubah atau melakukan perubahan untuk mengubah nasib. Contohnya, seperti watak Shao Ping yang memajukan dirinya, manakala watak Shao An mengubah nasib orang kampung dengan sistem ekonomi baharu.

Apabila menyentuh hal revolusi dalam karya Lu Yao ini, Zaleha pula menyatakan revolusi yang ditampilkan oleh Lu Yao merupakan revolusi positif. Watak-wataknya mencari revolusi mereka sendiri dan akhirnya berjaya mengubah kehidupan mereka. Penulis Lu Yao memasukkan banyak novel bacaannya daripada pengarang Rusia, Perancis dan Inggeris ke dalam bacaan watak Shao Ping, yang menonjolkan revolusi pemikiran yang dibawa oleh Lu Yao. Shao Ping keluar dari kampungnya untuk menuntut ilmu. Watak Shao An pula walaupun kekal di kampungnya tetapi pemikirannya terbuka. Shao An berjaya mengubah nasib keluarga dan masyarakat kampungnya. “Apabila manusia mengubah pemikirannya, semua benda akan berubah,” kata Zaleha.

Kedua-dua panel membincangkan pembangunan insan watak-watak utama DRMD, iaitu Shao Ping dan Shao An. Shao Ping ialah seorang yang miskin dan rendah diri namun mempunyai tekad untuk belajar ke peringkat tinggi untuk mengubah nasib hidupnya. Pembangunan insan Shao Ping dipandu oleh bahan bacaanya yang membuka pemikirannya. Shao An pula membawa pembangunan masyarakat walaupun kekal di kampung. Shao An berkahwin dengan isterinya yang mempunyai pemikiran positif dan menyokongnya. Shao An membuka kilang dan membuka peluang pekerjaan kepada orang kampungnya lantas mencapai kejayaan dan menyebabkan Shao An menjadi contoh kepada masyarakat kampungnya.

Tuah juga berkongsi, naskhah ini masih lagi relevan dan mempunyai pengaruh yang besar terhadap generasi muda China hari ini kerana realiti jurang ekonomi bandar dan luar bandar masih besar. Pengalaman watak-watak dalam novel ini dekat dengan mereka yang ingin mengubah nasib, malah dijadikan panduan. Walaupun latar cerita sudah berlalu 50 tahun yang lalu, tetapi tema malar segar yang dibawakan dalam novel ini, seperti semangat revolusi, sifat kemanusiaan seperti persahabatan, kerajinan, sifat murah hati dan kebaikan, membuatkan karya ini masih dicari.

Pandangan dan harapan Tuah yang telah menterjemahkan beberapa karya popular sastera Cina kepada bahasa Melayu seperti Analek Confucius, terjemahan petikan pilihan Laozi, Puisi Dinasti Tang, dan terjemahan teks pilihan Yuangu (Opera Cina dari Dinasti Yuan 1271–1368) mengharapkan agar muncul lebih banyak kerjasama antara penterjemah kedua-dua negara supaya dapat menghasilkan terjemahan yang berkualiti tinggi.

Zaleha pula menyampaikan harapan supaya lebih banyak karya dapat diterjemahkan daripada teks asal bagi mengekalkan keaslian cerita. Beliau menekankan kepentingan membaca karya terjemahan kerana pembaca dapat memahami pemikiran, budaya yang berbeza, dan seterusnya dapat membentuk pembacanya menjadi manusia yang lebih baik.

Karya Sastera Terjemahan: Mengangkat Budaya dan Citra Dua Negara


Silat Seloka Zaman Digital

Untuk mendapatkan maklumat terkini, ikuti kami melalui Telegram

Sasterawan Negara Datuk Dr. Zurinah Hassan mendapati, walaupun seloka, sebuah karya puisi tradisional Melayu selalunya mencuit dan membuat ketawa, isinya tajam mengkritik masalah isu semasa yang bergolak dalam masyarakat sekarang.

Pada 17 September saya membaca sebuah puisi yang menarik di Facebook Ghazali Lateh. Puisi tersebut berjudul “Langkawi”:

Pakat terpa Langkawi pulak dah,
Merenyut orang di jeti Kuala Kedah,
Segala peraturan depa redah,
Nampak gaya wabak tak sudah-sudah.

Penuh kapal terbang sampai berdiri,
Dua tiga kali ulang dalam sehari,
Dah hilang semua perasaan ngeri,
Entah apa benda yang depa cari.

Paling-paling pun beli coklat,
Pakat mandi laut sampai berkilat,
Konon nak borong pelbagai alat,
Kedai tak buka muka terkulat-kulat.

Hati dah suka nak kata apa,
Mana-mana pun pakat terpa,
Sampah ditinggal buat-buat lupa,
Teruk sungguh perangai depa.

Ghazali menulis puisi ini setelah melihat orang ramai yang berpusu-pusu ke Langkawi sebaik sahaja kerajaan memberikan kebenaran atau membuka Langkawi setelah ditutup di bawah Perintah Kawalan Pergerakan (PKP). Hal yang sangat mengganggu dan menjengkelkan perasaan Ghazali ialah sikap masyarakat yang seolah-olah tidak sabar lalu menyerbu ke sana. Mereka tidak langsung takut walaupun COVID-19 masih belum terhapus dari muka bumi. Bagi Ghazali, sikap terburu-buru rakyat menyebabkan wabak sukar dikawal. Beliau berpendapat, walaupun kerajaan memberikan kelonggaran, orang ramai sendiri sepatutnya berwaspada dan terus menjaga diri.

Puisi Ghazali Lateh ini merupakan sebuah seloka. Dua elemen seloka jelas terlihat di dalamnya, iaitu:

Selain itu, seloka mengandungi ciri-ciri berikut:

Sejak dahulu, seloka menjadi media mengkritik masyarakat. Pengarang sebenar kebanyakan seloka ini tidak dapat dipastikan, namun terbukti bahawa mereka pemikir yang amat tajam pemerhatiannya terhadap alam dan masyarakat di sekeliling. Mereka menyampaikan teguran serta kritikan. Lebih mengagumkan lagi apabila kritikan mereka kekal relevan sehingga hari ini.

Antara seloka yang terkenal dalam kesusasteraan Melayu ialah “Seloka Pak Kaduk”, “Seloka Pak Pandir” dan “Seloka Mak Si Randang” yang berdasarkan pada cerita-cerita jenaka. Watak-watak seperti Pak Pandir, Pak Kaduk dan Mak Si Randang mewakili golongan yang telah menyebabkan kepincangan dalam masyarakat, lalu dikritik melalui sindiran yang tajam.

Seloka terus hidup kerana kritikan-kritikan dalam seloka masih relevan dengan situasi pada hari ini. Sebagai contoh, “Seloka Mak Si Randang” mengisahkan seorang insan yang berbudi kepada orang lain sehingga sanggup berbuat apa-apa sahaja walaupun perbuatan itu merugikan sehingga merosakkan diri dan keluarga sendiri. Mak Si Randang menanak nasi menjamu si dagang (si perantau dari luar kampung) dan meruntuhkan rumah untuk mendapatkan kayu bagi menyalakan api. Dagang terbabit telah menghabiskan semua makanan hinggakan anak sendiri tidak ada apa-apa lagi untuk dimakan.

Watak Mak Si Randang dikaitkan dengan pemimpin, khasnya pemimpin politik yang mengabaikan hak rakyat asal kerana lebih mengutamakan tuntutan orang lain/luar.

Selain Mak Si Randang, baris-baris dalam “Seloka Pak Kaduk”, “Ayam menang kampung tergadai” terus digunakan untuk menggambarkan situasi golongan yang berasa diri mereka telah menang, tetapi sebenarnya kerugian. Mereka mungkin berjaya mendapatkan kuasa politik, sedangkan kuasa ekonomi sudah berada di tangan orang lain. Watak Pak Pandir pula dijadikan misalan kepada orang bodoh yang tidak sedar bahawa dirinya ditipu. Pak Pandir melakukan perkara-perkara yang tidak kena pada tempatnya, “Kucing dibunuh, tikus dibela/Harta habis, badan tergadai/Mendengar gelagak dagang/Tak sedar bertelanjang/Mendengar guruh di langit/Air tempayan dicurahkan.”

Peluang itu biasanya digunakan untuk menyampaikan pendapat dan rasa tidak puas hati …

Seloka juga terus subur pada zaman digital. Malah, kini “Seloka Pak Kaduk” dan “Seloka Pak Pandir” dirakam di YouTube. Pada masa ini, terdapat pengguna media sosial yang mencatat pelbagai isu masyarakat dalam bentuk catatan di Facebook. Sesetengahnya boleh dianggap sebagai seloka yang menarik. Sebelum ini, seloka juga kedengaran dalam Persidangan UMNO, khasnya apabila wakil-wakil menyampaikan ucapan penggulungan. Peluang itu biasanya digunakan untuk menyampaikan pendapat dan rasa tidak puas hati terhadap kepimpinan parti. Perkara-perkara ini kalau diucapkan dengan berterus-terang ditakuti akan menimbulkan marah dan membahayakan diri orang yang berucap. Sebagai contoh, terdapat seloka yang pernah diucapkan oleh seorang wakil dari Pantai Timur:

Perhimpunan Agung UMNO 2015 tamatlah sudah,
Perwakilan pulang ke masing-masing daerah,
Yang dapat berucap melepaskan geram serakah,
Yang dilarang berucap menjadi tak tentu arah.

Yang menegur pemimpin dikatakan bersalah,
Disuruh minta maaf kalau tak mahu terus kena marah,
Itulah antara bunyi yang kedengaran di segenap penjuru arah,
Dalam dewan, televisyen, radio, surat khabar dan kedai kopi Pakcu Lah.

Ucapan dasar Presiden bermain kata-kata,
Ucapan penggulungan begitu juga,
Hakikatnya demi mempertahankan diri belaka.

Kebijaksanaan seloka menyebabkan puisi tradisional ini terus hidup hingga kini. Kita telah lihat seloka “Langkawi” karangan Ghazali Lateh, seorang guru kelahiran Kedah. Sebelum ini, Ghazali telah banyak menulis seloka yang merupakan cetusan pemikirannya yang kritis terhadap isu-isu semasa.

Antara lain, Ghazali turut menceritakan keadaan orang ramai yang asyik dengan telefon bimbit, sehingga leka bersembang dalam kumpulan WhatsApp. Antara yang dikritik termasuk kegemaran memanjangkan atau menularkan sesuatu perkara yang belum tentu benar dan sahih.

Grup WhatsApp pelbagai guna,
Menyatukan ahli di mana-mana,
Tapi waspada kenalah cakna,
Adakala mengganggu tidur yang lena.

Ucap selamat setiap masa,
Setiap hari perkara biasa,
Sehingga kawan rasa tak selesa,
Nak balas ucapan macam terpaksa.

Berita sensasi tersebar cepat,
Tak kira palsu ataupun tepat,
Nak buktikan dia yang awal dapat,
Yang percaya mula sesi mengumpat.

Ada berdakwah tak kira waktu,
Menyebar syariat sudahlah tentu,
Hantar peringatan malam jam satu,
kawan terbangun fikiran buntu.

Seorang lagi yang sering mengarang pantun, syair dan seloka di Facebook ialah Shamsudin Puteh. Shamsudin ialah seorang pesara Jabatan Penerangan dan pernah berkhidmat di Bernama, malah pernah memenangi Hadiah Sastera Utusan-Public Bank 1986 bagi kategori puisi.

Catatan-catatan menarik Shamsudin merupakan luahan perasaannya terhadap perjalanan hidupnya dan perkara-perkara yang dilihatnya setiap hari. Pada 5 Januari 2018, Shamsudin memuat naik sebuah seloka yang diberi tajuk “Durian dan Anggur”.

Masa dulu-dulu,
Durian sebiji dua ringgit,
Dapatlah makan selalu,
Hati pun tak sakit.

Dilonggok menimbun-nimbun,
Dijual secara biji,
Kalau pergi ke kebun,
Dapatlah makan free.

Sekarang dah lain cara,
Dijual secara timbang,
Mahal tidak terkira,
Nak tawar pun rasa bimbang.

Bukan lagi si raja buah,
Tetapi buah untuk si raja,
Zaman sudah berubah,
Si miskin tengoklah saja.

Sekilo berpuluh ringgit,
Ulas tidak seberapa,
Yang berat hanyalah kulit,
Boleh duka nestapa.

Mana hati tak marah,
Harga tidak berpatutan,
Anggur pula yang murah,
Berbanding buah tempatan.

Tapi apalah upaya,
Tak guna juga meradang,
Itulah nasibnya saya,
Tak punya dusun dan ladang.

Sebagai sebuah seloka, catatan ini tidak hanya bercakap tentang anggur dan durian. Hal yang lebih penting, seloka ini menyatakan kebimbangan terhadap masa depan orang Melayu yang telah kehilangan tanah dan semakin miskin sehingga tidak mampu untuk membeli durian. Dusun durian dan juga kekayaan negara berada di dalam tangan orang lain. Tulisan Shamsudin Puteh merupakan rintihan terhadap nasib orang Melayu yang kehilangan kampung halaman.

Semoga para penulis, khasnya pengguna Facebook terus memanfaatkan media baharu ini untuk menghidupkan seloka dan puisi warisan lain yang mengandungi kebijaksanaan dan pemikiran yang tinggi.

Sasterawan Negara Datuk Dr. Zurinah Hassan dilahirkan di Bakar Bata, Alor Setar, Kedah pada 13 Jun 1949. Beliau telah menghasilkan banyak kumpulan puisi perseorangan, termasuk Sesayup Jalan (Penerbit USM, 1974), Di Sini Tiada Perhentian (Pewarna, 1977), Keberangkatan (DBP, 1985), Kuala Lumpur and Other Places (Al-Huda, 1988), Pujangga Tidak Bernama (DBP, 1994), Pesanan dari Gunung Ledang/A Message from Mount Ledang (DBP, 2004), Salasilah (DBP, 2005), Menghadap ke Pelabuhan/Facing the Harbour (ITBM, 2010), Cerita dalam Cerita (ITBM, 2014), dan Menunggu Pesawat (DBP, 2021). Zurinah Hassan turut melahirkan beberapa cerpen yang sudah dibukukan dalam kumpulan cerpen Meneruskan Perjalanan (DBP, 1987) dan Menjelang Pemilihan (DBP, 2004). Di samping itu, beliau telah menghasilkan sebuah novel remaja, Hatimu Aisyah (DBP, 1991) dan beberapa buku kajian sastera. Selain menerima Anugerah Sastera Negara pada tahun 2015, Zurinah telah menerima Anugerah Penulis Asia Tenggara (SEA Write Award) di Thailand pada tahun 2004 dan penyair Malaysia yang pertama menerima Anugerah Sunthorn Phu pada tahun 2013 sebagai pengiktirafan penyair cemerlang ASEAN.


Dikau Yang Kurindui

Untuk mendapatkan maklumat terkini, ikuti kami melalui Telegram

Hampir satu alaf setengah dikau tinggalkan kami
lamun amat hampir kurasakan kehadiranmu
Serasa dapat kuhidu wangi kesturi tubuhmu
Serasa dapat kunikmati senyum ihsanmu
Serasa dapat kudengar lembut tutur katamu
Dikaulah sesungguhnya habibullah
Dikaulah sesungguhnya Rasul pilihan
penyebar utuh kalam Allah
penyampai teguh risalah Allah
pembebas bani Adam daripada syirik penyekutuan dewata nan esa
penyeru persatuan umat di mayapada
penghulu pendamai kabilah segalanya

Dikau yang kurindui
Dikau yang kudambakan syafaatmu
Dikau yang tiada lekang daripada bibir dan hatiku
Dikau yang sempurna sebagai suri teladan
lantaran akhlakmu ialah al-Furqan

Aduhai dikau yang kurindui
Umatmu sedang sakit keras kini
dilanda ujian wahan
hubuddunia
Gementar dirempuh gelombang kefasadan
Teledor oleh kesesatan buatan

Dikau yang kurindui
Tebarkan syafaatmu atas rahmat al-Jalal
Kami umatmu memerlukan warisan kekuatan
daripada sahsiah dan akhlak yang menjadi pakaianmu

Dikau yang kurindui
semoga kami tetap dengan ikrar dan janji hati
mematuhi sunahmu
sepanjang hayat kami
tidak menciptakan sunah sendiri
atau mengikuti sunah lain yang nanar
untuk kelak menemuimu
dan menyertaimu di alam abadi dengan kebahagiaan hakiki dan sejati.

Awang Sariyan Kembara Bahasa
Malam Maulidur Rasul 1443


Dua Suara Kehidupan

Suara nun di bawah bukit
adalah suara segerombolan semut
yang bercempera lembut
bermain di kaki-kaki bukit
dan angin menghembus deras
lalu suara itu entah ke mana.

Suara nun di atas bukit
adalah suara sekawan kecil sang helang
yang nyaring dan bergema
lantunan suara mereka
menjunam padu terdengar
di kaki-kaki bukit.

Dua suara
adalah permainan
antara lembut dengan keras
menafsir makna keperibadian.


Abizai Sasterawan Negeri Sarawak ke-5 dalam Majlis Penyampaian Maya Gilang-gemilang

Kuching – Acara penganugerahan sastera berprestij Sarawak, iaitu Anugerah Sastera Negeri Sarawak (ASNS) telah melabuhkan tirainya pada bulan Julai lalu, yang telah diperintiskan dan berlangsung sejak tahun 1994, selama 27 tahun sehingga hari ini.

Pada 19 Oktober 2021, menerusi Studio Siaran Langsung Media Sosial DBP, berlangsung Majlis Penyampaian Anugerah Sastera Negeri Sarawak ke-10 anjuran bersama Dewan Bahasa dan Pustaka Cawangan Sarawak dan Kerajaan Negeri Sarawak.

Sejak tahun 1994, seramai lima orang telah dinobatkan dengan Anugerah Sastera Negeri Sarawak, bermula dengan Sasterawan Negeri Sarawak pertama Haji Muhammad Bujang (Melati Sarawak), kemudian Muhammad Rakawi Yusuf pada tahun 1995, Datu Dr Haji Adi Badiozaman Tuah pula menyusul (2009), dan kemudian Jong Chian Lai (2014). Kini, ASNS 2020 diberikan kepada Zainal Abidin Suhaili, atau lebih dikenali sebagai Abizai.

“Saya kini memikul tanggungjawab yang besar, untuk menghasilkan karya yang lebih baik dan bermutu pada masa akan datang,” ucap Abizai.

Ucapan alu-aluan majlis turut diberikan oleh Yang Berusaha Encik Abang Haliman Abang Julai, Pengarah Dewan Bahasa dan Pustaka Cawangan Sarawak. Ujar beliau, “Sastera merupakan medium komunikasi dan interaksi untuk berhubung dengan masyarakat dan membentuk masyarakat itu sendiri.”

Ucapan penghargaan pula diberikan oleh Ketua Menteri Sarawak, YAB Datuk Patinggi (Dr.) Abang Haji Abdul Rahman Zohari Tun Datuk Abang Haji Openg, yang menekankan kepentingan masyarakat untuk menerima perubahan demi melangsungkan kehidupan dengan kekuatan gagasan persuratan yang perlu merangkumi pelbagai harapan dan impian negara.

Beberapa sajak penerima ASNS 2020 ini dideklamasikan secara pementasan, termasuk “Nyamuk, Kelambu dan Bulan”, “Derita Bosnia-Herzegovina” dan “Mengapa Harus Memilih Wajah Garang Peperangan?”. Pada masa yang sama, Wacana Pemikiran Sasterawan Negeri Sarawak 2021 turut diadakan pada 20 Oktober bagi membicarakan kepengarangan dan hasil karya Abizai. Majlis diadakan di Hotel Imperial Miri, Sarawak.

Setelah itu, karya Anugerah Penulis Sarawak (APS) Bahasa Iban Janang Ensiring, “Dunya Tu Panggau Pengelulu“ pula dipersembahkan dengan penuh semangat dan penghayatan.

Bagi Anugerah Genre Cerpen dan Anugerah Genre Novel yang dimenangi oleh Abang Median bin Abang Said, beberapa babak pilihan daripada novelnya, Jejak Hilang Yang Pulang dipersembahkan secara dramatik dan baik aturannya di atas pentas. Dalam ucapan penghargaannya, Abang Media menyatakan hal tanggungjawab penulis untuk berkarya dengan semangat dan harus berupaya menghasilkan karya yang baik sehingga menembus dinding antarabangsa.

Bagi Anugerah Penulis Genre Puisi dan Anugerah Penulis Genre Esei yang dimenangi oleh Ja’afar bin Haji Hamdan, sajak “Bunga yang Menangis” dan “Aku Masih Mahu Cinta” dideklamasikan oleh deklamator dengan penuh penghayatan, di samping dendangan seruling yang sayup-sayup. Dalam ucapannya, beliau mengucapkan setinggi-tinggi penghargaan buat DBP Cawangan Sarawak kerana usaha sebegini akan meningkatkan kegiatan sastera di bumi kenyalang.

Anugerah Khas Bahasa dan Sastera dianugerahkan secara posthumous buat Allahyarham Awang Bujang Awang Hamdan, dan isterinya Normah Nazari mewakili beliau sebagai penerima anugerah khas itu.

Tonton tayangan majlis penganugerahan di sini.


Hadiah Nobel: Malaysia Masih Dibelenggu Cemburu dan Prejudis?

Untuk mendapatkan maklumat terkini, ikuti kami melalui Telegram

Osman Ayob menyoal kemenangan Abdulrazak Gurnah sebagai penerima Hadiah Nobel Kesusasteraan yang baharu dan merasakan sasterawan tempatan juga layak merangkul hadiah itu.

Tidak ada sesuatu yang luar biasa apabila Abdulrazak Gurnah dipilih sebagai pemenang Hadiah Nobel Kesusasteraan 2021. Jika ada kelebihan pun, anak kelahiran Zanzibar ini yang pernah menjadi suaka politik dan tinggal di England, sudah bergiat dalam penulisan sejak 35 tahun lalu dengan mengangkat persoalan kolonialisme dan imigran sebagai tema utama dalam 10 buah novelnya yang berlatarbelakangkan Afrika Timur.

Abdulrazak bukanlah penulis ternama yang disebut-sebut bakal terpilih sebagai pemenang hadiah berprestij dan menawarkan hadiah yang lumayan itu. Novel-novelnya, Paradise, Desertation dan By the Sea bukanlah novel yang menjadi rebutan. Kelebihannya cuma novel yang dihasilkannya ditulis dalam bahasa Inggeris, yang memudahkan pemilihan para Akademi Sweeden.

Dalam hubungan ini, tidak keterlaluan jika dikatakan bahawa hadiah tersebut kuat diselubungi rasa cemburu dan prejudis. Setiap tahun, andaian ini diperkatakan di seluruh anjung dunia. Namun begitu, Akademi Sweeden yang menganjur dan membiayai hadiah ini tidak pernah tersentuh dengan semua tanggapan yang dilontarkan oleh sesiapa sahaja.

Dalam kalangan sasterawan di Asia Tenggara, nama Pramoedya Ananta Toer pernah disebut-sebut sebagai calon yang layak untuk hadiah besar itu. Namun sehingga beliau meninggal dunia, hadiah itu tetap dimiliki oleh calon lain. Sama halnya di Malaysia. Nama yang selalu disebut-sebut boleh ditonjolkan untuk hadiah tersebut ialah Sasterawan Negara A. Samad Said. Walau bagaimanapun, sehingga sekarang tiada siapa yang tahu siapa yang mengambil inisiatif menyediakan kertas cadangan bagi pencalonan hadiah tersebut. Atau, adakah kisah ini hanyalah acahan sahaja tanpa ada langkah konstruktif yang diambil oleh mana-mana pihak atau badan yang berwibawa?

Perihal A. Samad Said layak dicalonkan telah diakui oleh ramai orang. Novel-novel beliau seperti Salina, Hujan Pagi, Daerah Zeni, Langit Petang, dan Sungai Mengalir Lesu yang telah diterjemahkan ke dalam pelbagai bahasa asing, sudah teruji keberkesanannya. Cuma yang menjadi persoalan ialah, siapa atau pihak mana yang boleh dan secara sukarela berusaha keras untuk menjadikan hal ini satu realiti?

Diakui, proses dan penyediaan kertas pencalonan bukanlah satu tugas yang mudah. Kerjanya memerlukan segala butir yang lengkap, bukan sahaja mengenai diri calon, tetapi juga segala aspek termasuk tema, perjuangan dan mesej yang disampaikan dalam karya besarnya. Tugas ini tidak semestinya boleh dikerjakan seorang. Mungkin beberapa orang yang mempunyai komitmen yang tinggi wajar terbabit. Hal ini menagih penyelidikan dan kerja akademik yang memerlukan pengorbanan masa dan ketelusan yang tidak berbelah-bahagi.

Rasanya, inilah cabaran yang sedang kita hadapi sekarang. Realitinya, dunia akademik khususnya sastera sekarang tidak terkecuali dipandang hanya pada labanya. Tidak ada sarjana yang gemar dan bersedia memcambahkan ilmunya secara percuma. Seperti juga bidang lain, dunia sastera juga tidak dapat dipisahkan dengan rasa cemburu dan prasangka. Meskipun “cemburu dan prasangka” mempunyai konotasi yang unik, namun realitinya tetap ada. Oleh sebab itu, dalam sekecil-kecil kegiatan seperti diskusi dan bicara karya, ia terhasil hanya melalui pembiayaan yang wajar dilunaskan. Inilah yang berlaku sekarang, apalagi dalam “kerja berat” seperti penyediaan kertas pencalonan sesuatu anugerah, lebih-lebih lagi untuk Hadiah Nobel Kesusasteraan. Siapa yang mahu berkorban secara sukarela sedangkan perasaan cemburu dan prasangka menguasai diri?

“Dunia Hari ini Lebih Kejam” – Abdulrazak Gurnah

Osman Ayob sudah menghasilkan lebih 166 cerpen. Beliau juga penerima Hadiah Sastera Perdana Malaysia 2008/2009 bagi kumpulan cerpen Bayangan Silam (DBP, 2009). Antara kumpulan cerpennya termasuklah Bayangan Rindu (1981), Musim itu Telah Berlalu (1984), Detik yang Tergugat (1988), Di Pinggir Kesedaran (1993), Melamar Rindu (2001), Perginya Seorang Srikandi (2011), Tembok Masih Tinggi (2014), dan Gila Tak Gila (2017). Selain menulis cerpen, beliau juga menghasilkan lebih 30 buah novel. Novel remajanya, Meniti Impian menjadi teks KOMSAS tingkatan dua di Wilayah Persekutuan Kuala Lumpur, Wilayah Persekutuan Putrajaya, Selangor dan Negeri Sembilan bagi tahun 2016–2020.


Persahabatan bagai Aur dengan Tebing

Baru-baru ini, Persatuan Persahabatan Malaysia–China (PPMC) telah menandatangani memorandum persefahaman bersama Universiti Sains Malaysia (USM) di Dewan Budaya USM. YBhg. Dato’ Abdul Majid Ahmad Khan, Presiden Persatuan Persahabatan Malaysia–China dan YBhg. Prof. Dato’ Gs. Dr. Narimah Samat, Timbalan Naib Canselor (Akademik dan Antarabangsa) yang menjalankan fungsi Naib Canselor, telah menyempurnakan majlis menandatangani memorandum persefahaman tersebut yang turut disaksikan oleh  Profesor Madya Dr. Jasni Sulong, Dekan PPIK USM,  dan Ts. Haji Abdul Aziz How Abdullah, Penasihat Eksekutif Kanan Persatuan Persahabatan Malaysia–China.

Antara hasrat utama memorandum persefahaman tersebut termasuklah bekerjasama dalam pelaksanaan aktiviti pertukaran pendidikan dan kebudayaan khasnya yang melibatkan belia Malaysia dan China. Selain itu juga, kedua-dua pihak akan melihat potensi kerjasama akademik, pembangunan penyelidikan, kerjasama latihan dan pertukaran penerbitan. Hal ini secara langsung mewujudkan satu kerjasama yang progresif bagi meningkatkan hubungan persahabatan Malaysia–China.

PPMC yang merupakan sebuah badan bukan kerajaan yang telah ditubuhkan pada tahun 1992 ini sentiasa menfokuskan usaha-usaha meningkatkan hubungan baik Malaysia–China yang merentasi aktiviti sosial, budaya, pendidikan, belia, sukan dan aktiviti-aktiviti yang melibatkan kedua-dua buah negara.

Dato’ Abdul Majid menyatakan penghargaannya kepada USM yang bersedia menjadi rakan strategik PPMC. Antara aktiviti-aktiviti yang pernah dilaksanakan oleh PPMC sebelum ini termasuklah Program Khidmat Bakti dan Sosial belia Malaysia–China, majlis berbuka puasa, permainan bola keranjang, sesi forum dan banyak lagi. Keutamaan ketika ini ialah program-program yang melibatkan belia Malaysia–China.

Belia merupakan pewaris masa depan dan amat penting untuk mereka mempunyai asas pemahaman dan semangat persahabatan yang tinggi dalam memastikan kelestarian hubungan bilateral yang terbina sejak 48 tahun yang lepas. Masih terngiang-ngiang di fikiran penulis kata-kata seperti “Nama Malaysia menjadi harum di seluruh dunia dan keharuman ini tidak pernah mencapai ke peringkat tinggi seperti yang ada sekarang,” kata Tun Abdul Razak Hussein, sekembalinya dari China.

Sebelum majlis bermula, Dato’ Majid juga telah bertemu dan beramah mesra dengan 32 orang pelajar antarabangsa dari China yang sedang mengikuti Program Pemindahan Kredit Bahasa Melayu (PROPERBM), Pusat Pengajian Ilmu Kemanusiaan, USM. Perkongsian ilmu dan pengalaman sebagai mantan Duta Besar Malaysia ke China menjadikan sesi ramah mesra tersebut amat bermakna kepada para pelajar berkenaan. Sesi pertemuan dan perbincangan dua hala antara pihak PPMC dan USM juga telah diadakan bagi membincangkan secara terperinci kerjasama lanjut yang bakal diadakan.

Semasa sesi ramah mesra, para pelajar juga mengambil peluang untuk mempromosikan universiti mereka, iaitu Universiti Pengajian Asing Sichuan, Universiti Minzu Yunnan dan Universiti Pengajian Asing Guandong. Universiti ini merupakan tiga buah universiti daripada 10 buah universiti yang sedang menawarkan Pengajian Bahasa Melayu di China. Seorang daripada pelajar tersebut, iaitu Saudari Pi Jiayi atau nama Melayunya, Khaira dari Universiti Pengajian Asing Sichuan berkongsi pengalamannya berada di Malaysia. Beliau sangat gembira dapat berada di Malaysia dan mengikuti pengajian di USM. Hal ini memberinya peluang untuk lebih mendalami pembelajaran Bahasa Melayu dan memahami kebudayaan Malaysia dengan baik. Khaira juga berhasrat untuk terus menjadi penghubung dan menyampaikan informasi yang baik dari China dan Malaysia bagi menyokong persahabatan Malaysia dan China.

Program sebegini sudah pasti mendapat sokongan dan kerjasama yang baik  daripada Kementerian Luar Negeri Malaysia dan China. Tidak ketinggalan juga Dewan Bahasa dan Pustaka, Unit Pelaksanaan dan Prestasi Pendidikan (PADU), Kementerian Pendidikan Malaysia dan Bahagian Education Malaysia, Jabatan Pendidikan Tinggi turut terlibat dalam menyumbang buku dan cenderamata kepada para pelajar yang mengikuti program PROPERBM. Mereka sudah pastinya bertindak sebagai duta kecil Malaysia–China bagi memastikan adanya kerjasama bersepadu dalam menggerakkan agenda diplomasi pendidikan antara kedua-dua buah negara.

Selain itu, kita dapat melihat kesungguhan dan komitmen yang tinggi daripada Pusat Pengajian Ilmu Kemanusiaan, USM dalam menggerakkan program PROPERBM. Usaha ini perlu dipuji dan diharapkan lebih banyak institusi pendidikan tinggi di Malaysia tampil untuk bekerjasama dan melaksanakan agenda pengantarabangsaan bahasa Melayu khasnya di China.

Program PROPERBM ini turut memberikan peluang kepada para pelajar mengikuti program ini selama setahun dan memenuhi keperluan politik, ekonomi dan sosial semasa serta lebih berdaya saing sekali gus melengkapkan penyelidik dengan pelbagai kecekapan dan kemahiran dunia Melayu.

Penulis bersama dengan para tetamu yang hadir juga sangat teruja dengan kesungguhan para pelajar ini yang baru sahaja dua tahun mengikuti Pengajian Bahasa Melayu di China namun dapat berucap dan menyampaikan mesej dalam bahasa Melayu dengan baik sekali. Semangat seperti ini akan terus dibugarkan dengan sokongan dan kerjasama daripada semua pihak.

Kesempatan dalam majlis tersebut juga membolehkan penulis mendengar sesi Syarahan Perdana Bahasa Melayu yang bertajuk “Kelestarian Bahasa Melayu dalam Pengurusan Perniagaan: Membugar Paradigma”, yang dibentangkan oleh Tokoh Akademik Bahasa Melayu 2021, Profesor Dr. Zafir Khan Mohamed Makhbul. Beliau berkongsi maklumat tentang peranan bahasa Melayu, cabaran memartabatkan bahasa Melayu, kelestarian bahasa Melayu dalam pengurusan dan peribahasa Melayu melayari zaman. Beliau juga menyimpulkan bahawa bahasa Melayu merupakan khazanah yang bernilai tinggi yang perlu diperkasakan setiap warga kerana bahasa Melayu bukan hanya milik orang Melayu, bahkan milik semua.

Penulis juga yakin dan terus mendambakan usaha yang berterusan daripada semua pihak dan hal ini diterjemahkan melalui bait-bait puisi yang berikut:

Pepatah Melayu yang berbunyi, “Bagai aur dengan tebing” menjadi asas bagi kerjasama ini untuk terus mengorak langkah memperkukuh persahabatan dan menelurusi masa depan yang gemilang antara Malaysia dan China.

Penasihat Eksekutif Kanan, Persatuan Persahabatan Malaysia–China


Program Sua Bitara DBP Cawangan Sarawak di Miri

Untuk mendapatkan maklumat terkini, ikuti kami melalui Telegram

Miri – Pada 21 Oktober 2021, Persatuan Penulis Utara Sarawak (PUTERA) dengan kerjasama Dewan Bahasa dan Pustaka Cawangan Sarawak (DBPSAR) mengadakan Kolokium 40 Tahun PUTERA dan Majlis Pelancaran Buku Penulis PUTERA.

Kolokium ini berlangsung di Hotel Mega, Miri dan dirasmikan oleh YBrs. Dr. Hazami Jahari, Pengarah Jabatan Dasar dan Penyelidikan, Dewan Bahasa dan Pustaka, Malaysia. Turut hadir sebagai tetamu undangan ialah YBrs. Encik Abang Haliman Haji Abang Julai, Pengarah DBPSAR.

Antara pengisian acara ialah pembentangan oleh ahli panel yang terdiri daripada Tuan Haji Jeli Bohari Biha, Encik William Chan, Encik Zainal Abidin Suhaili, Encik Abang Median Abang Said dan Encik Poul Nanggang.

Dalam majlis ini turut diadakan majlis pelancaran 10 buah buku ahli PUTERA, iaitu:

Manakala sehari sebelumnya, iaitu pada 20 Oktober 2021 bersempena dengan Program Sua Bitara, DBPSAR turut menganjurkan Wacana Pemikiran Sasterawan Negeri Sarawak 2021 di Hotel Imperial, Miri. Sepanjang penganjurannya sejak tahun 1994, negeri Sarawak telah melahirkan lima orang Sasterawan Negeri Sarawak (SNS). Pada tahun 2021, Kerajaan Negeri Sarawak telah menganugerahkan Encik Zainal Abidin Suhaili sebagai Sasterawan Negeri Sarawak yang ke-5 dalam Majlis Penyampaian Anugerah Sastera Negeri Sarawak ke-10. Oleh itu, rakaman dan catatan sebegini perlu diabadikan dalam konteks kewajaran beliau yang berada pada kedudukan tersebut sebagai satu kajian, rujukan dan pembuktian kewibawaannya sebagai Sasterawan Negeri Sarawak ke-5.

Wacana dimulakan dengan ucapan alu-aluan oleh Encik Abang Haliman Haji Abang Julai, Pengarah DBPSAR dalam majlis yang dirasmikan oleh Yang Berusaha Dr. Haji Abang Patdeli Abang Muhi, Pengarah Jabatan Pengembangan Bahasa dan Sastera, Dewan Bahasa dan Pustaka pada sebelah paginya, dan disusuli dengan pelancaran dua  buah buku hasil nukilan Abizai, iaitu Kumpulan Sajak “Memandang Cangkerang” dan Kumpulan Esei Kritikan “Alam Hakiki dalam Puisi Penyair Sarawak”.

Selepas upacara perasmian, majlis diteruskan dengan ucap utama yang disampaikan oleh Encik Zainal Abidin Suhaili. Kemudian, disusuli dengan sesi pembentangan kertas dasar oleh Dr. Jeniri Amir dan Dr. Hazami Jahari selaku panel penilai Anugerah Sastera Negeri Sarawak ke-10.

Manakala pada sebelah petangnya diteruskan dengan pembentangan kertas kerja yang disampaikan oleh Encik Abang Median Abang Said, Encik Poul Nanggang dan Encik Dilah Tuah. Majlis turut dihadiri oleh 100 orang peserta wacana yang terdiri daripada para karyawan, ahli persatuan penulis, kakitangan jabatan kerajaan dan swasta.

Pada pukul 11.00 pagi turut diadakan kunjungan hormat Pengarah DBPSAR bertemu Encik Razak Haji Rambili, Pengurus Wilayah Pustaka Negeri Sarawak Miri. Antara agenda yang dibincangkan dalam kunjungan hormat kali ini ialah kerjasama dalam penulisan, penyelidikan dan penerbitan bahan-bahan yang berkaitan dengan kearifan tempatan negeri Sarawak khususnya di Miri.

Dewan Bahasa dan Pustaka Cawangan Sarawak dan Pustaka Negeri Sarawak Miri juga bakal menandatangani memorandum persefahaman (MoU) dalam usaha memperkasakan kearifan tempatan negeri Sarawak di Miri.

Pada pukul 2.00 petang pula, turut berlangsung Majlis Penyerahan Piala Pusingan Pertandingan Forum Pelajar Peringkat Negeri Sarawak dan Peringkat Kebangsaan 2021 kepada Sekolah Menengah Jalan Riam selaku Johan peringkat negeri Sarawak dan Kebangsaan. Majlis ini telah disempurnakan oleh YBrs. Dr. Haji Abang Patdeli Abang Muhi. Piala pusingan Forum Peringkat Negeri Sarawak telah disampaikan oleh YBrs. Encik Abang Haliman Haji Abang Julai. Manakala Piala Forum Pelajar Peringkat Kebangsaan telah disampaikan oleh YBrs. Dr. Haji Abang Padeli Abang Muhi. Majlis ini turut dihadiri oleh Dr. Pauline Ho, Ketua Pegawai Ekskutif, Encik Richard Liu, Penolong Ketua Pegawai Eksekutif, Dr. Hii Nai Ching, Pengetua Sekolah Menengah Jalan Riam, Miri.


Jiwa Sufi dalam Karya Abizai Menonjol

Miri – Sejumlah pengkritik dan penggiat sastera membentangkan kajian mereka terhadap karya Zainal Abidin Suhaili, atau lebih dikenali sebagai Abizai dalam sebuah wacana khas anjuran Dewan Bahasa dan Pustaka (DBP) Cawangan Sarawak. Wacana Pemikiran Sasterawan Negeri Sarawak 2021 ini diadakan pada 20 Oktober 2021 (Rabu), khusus bagi mengangkat dan membicarakan pemikiran dan jiwa kepengarangan, serta analisis terhadap hasil karya pemenang Anugerah Sasterawan Negeri Sarawak, Abizai. Majlis tersebut diadakan di Hotel Imperial, Miri, Sarawak.

Antara pembentang ialah Abang Median Abang Said, penulis dan Guru Kanan Bahasa di SMK Marudi, Baram, Sarawak. Berlatarbelakangkan pendidikan perguruan dan psikologi kanak-kanak, beliau yang sering menerima hadiah sastera baru saja menerima Anugerah Sastera Negeri Sarawak dalam kategori Genre Cerpen dan Genre Novel Julai lalu.

Abang Median membentangkan kajian khusus yang menyelam bentuk sufistik dalam penulisan Abizai, dengan tajuk kertas kerja “Merenangi Sungai Sufistik dalam Merdeka Burung”. Merdeka Burung ialah buku kumpulan puisi Abizai yang mengetengahkan unsur kerohanian dan ketuhanan.

Sebuah kenyataan Abizai berbunyi, “Penyair harus berani bercinta,” dicuplik oleh Abang Median, konotasi yang boleh ditafsirkan dalam pelbagai pentafsiran. Dalam peringkat awal kepengarangan Abizai, kenyataan ini boleh dimaksudkan sebagai percintaan sesama manusia. Namun begitu, apabila melihat karya-karya beliau hari ini, konotasinya boleh juga ditafsir kepada perspektif percintaan kepada Tuhan.

Abizai juga cukup kental memasukkan unsur simbol dalam karya-karyanya. Menerusi karyanya seperti “Menyediakan Sayap Dalam Senyap”, “Merdeka Burung”, “Puisi Bersayap”, “Mengalah dengan Cinta”, dan “Rindu Pungguk”, penyair ini menyerlahkan penggunaan simbol secara jelas, bobot, malah malar namun berimpak.

Karya sastera sufistik mempunyai perbezaan yang besar dan eksklusif daripada karya sastera keagamaan yang biasa. ‘Sufi’ mungkin berasal daripada perkataan Yunani, iaitu ‘sophia’ yang bermaksud “kebijaksanaan”. Peristilahan menurut agama yang lebih tepat daripada Syeikh Junaid al-Baghdadi, ‘sufi’ merujuk “pembersihan hati”. Apabila dikaitkan dengan sastera sufistik, hal ini selaras dengan makna sufi dalam gagasan sastera yang mengajak manusia ke arah nilai keinsanan, iaitu “amar makruf” sebagai inisiatif manusiawi, dan “nahi mungkar” sebagai pembebasan manusia daripada belenggu bahaya dunia.

“Terdapat banyak diksi dan bentuk perlambangan yang sering kali muncul dalam karya Abizai, sehingga muncul suara yang tipikal dalam karya beliau,” tambah Abang Median. Simbol-simbol seperti ‘buah’, ‘kelawar’, ‘burung’, ‘matahari’, ‘laut’, dan ‘perahu’ merupakan antara simbol yang terdapat dalam Merdeka Burung.

Dalam sajak “Menyediakan Sayap Dalam Senyap”, Abizai mengangkat martabat ilmu dan agama dalam manusia, dan menggunakan ‘gua’ sebagai lambang kegelapan yang akan menghuni hati manusia yang tanpa ilmu dan juga agama. ‘Cahaya’ juga biasa digunakan sebagai simbol harapan, kesedaran dan juga ilmu menerusi karya beliau.

Sesuai dengan kedudukannya kini sebagai Sasterawan Negeri Sarawak, selain penerima SEA Write Award, karya Abizai juga wajar dibaca dengan penghayatan dan kajian yang mendalam, kerana gaya kepengarangannya hari ini semakin menonjolkan kelainan dan keterampilan yang tersendiri. Malah, sudah menjadi tanggungjawab pihak penerbitan untuk memeriahkan lagi penerbitan buku-buku lamanya, kerana sebahagian besar daripada karya-karya beliau tidak lagi berada di pasaran, menurut Dr. Jeniri Amir menerusi wacana ini.

Dua buah judul karya Abizai, Memandang Cangkerang dan Alam Hakiki dalam Puisi Penyair Sarawak terbitan DBP dilancarkan oleh Pengarah Jabatan Pengembangan Bahasan dan Sastera DBP, Yang Berbahagai Dr. Abang Patdeli Abang Muhi pada majlis perasmian wacana itu.

Tonton Majlis Perasmian Wacana Pemikiran Sasterawan Negeri Sarawak 2021 di sini. Baca kertas kerja wacana di sini.

Abizai Sasterawan Negeri Sarawak ke-5 dalam Majlis Penyampaian Maya Gilang-gemilang


“Za’ba sebagai Pemikir Bitara pada Zamannya hingga Kini” – Awang Sariyan

Untuk mendapatkan maklumat terkini, ikuti kami melalui Telegram

Wajah kepengarangan Za’ba yang dirakam oleh sejarah memaparkan gagasan ilmu sebagai tonggak perjuangannya. Selain sebagai tokoh bahasa yang tidak dinafikan, beliau juga mengangkat perjuangan mengaji pelbagai ilmu demi kemajuan anak bangsa.

Tulisan-tulisan beliau di samping mengharmonikan, turut juga menggugah pemikiran masyarakat, malah mencetuskan wacana sekali gus membentuk pemikiran bangsa. Perbahasan ini dibincangkan pada segmen keempat, Sekolah Pemikiran Pendeta Za’ba: Kegiatan Kepengarangan yang dibentangkan oleh Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka.

Pendeta bahasa dan pakar bahasa, antara nama yang dijulukkan kepada Pendeta Za’ba kerana beliau mempunyai pemikiran terkehadapan dalam bidang perancangan bahasa. Prof. Harimurti Kridalaksana, sarjana linguistik di Indonesia pula menobati beliau sebagai Bapa Tatabahasa Melayu di Malaysia.

“Za’ba lebih terkenal dalam sumbangannya terhadap perancangan korpus bahasa yang mengangkat bahasa Melayu, namun beliau juga banyak menyumbang perkembangan dalam bidang retorik Melayu, khususnya pembentukan linguistik bahasa,” ujar Awang Sariyan. Menerusi seminar ini, Awang Sriwan menyatakan Za’ba melopor ilmu ini serta membuka perbahasan sosiolinguistik Melayu melalui buku Ilmu Mengarang Melayu.

Buku Pelita Bahasa Melayu pula diangkat oleh Prof. Syed Muhammad Naquib al-Attas sebagai “pelita yang sebenar-benarnya dalam menerangi jalan bahasa Melayu baharu”.

Awang Sariyan turut mengambil peluang daripada acara ini untuk mengangkat perbahasan pemikiran Za’ba dalam bidang sosioekonomi dan pendidikan.

Za’ba menyuarakan pemikiran dan perjuangan sosioekonomi orang Melayu, seperti yang dipaparkan dalam “The Saviour of the Malays” dan “The Poverty of the Malays”. Menurut Awang Sariyan lagi, Za’ba juga menyumbang kepakaran dalam menyediakan bahan-bahan profesional dan kertas kerja untuk penubuhan Tabung Haji, sebuah agensi yang mempunyai peranan khas dalam urusan kewangan orang Islam menunaikan Haji.

Banyak tulisan Za’ba yang mengungkapkan peri pentingnya pendidikan sebagai teras kemajuan orang Melayu. Tokoh bahasa ini menegaskan bahawa pelajaran boleh membetulkan kekurangan-kekurangan dalam skop kebangsaan sesuatu kaum, berperanan mengubah dan membaiki pemikiran individu yang membentuk masyarakat.

Za’ba juga membuka gagasan kesepaduan ilmu dalam pendidikan sejak tahun 1917 lagi, bermula dengan perancangan untuk membangunkan sekolah besar di negeri-negeri dalam negara, yang menghimpunkan segala jenis pelajaran dunia dan akhirat, melalui akhbar Utusan Melayu, 10 Mei 1917.

Cuplikan daripada petikan berkaitan merupakan penjelasan sambungan Za’ba berkenaan ilmu-ilmu tersebut:

Maka yang dikatakan cawangan-cawangan kepandaian itu termasuklah seperti ilmu bahasa-bahasa, ilmu kitab-kitab, ilmu karang-mengarang, ilmu tawarikh, ilmu falak, ilmu siasat kejadian, ilmu-ilmu falsafah, ilmu agama dan sebagainya dan pada cawangan pertukangan itu adalah seperti ilmu engineer, ukur-mengukur dan sukat menyukat, ilmu elektrik … pada cawangan perusahaan itu termasuklah ilmu perniagaan, ilmu hasil mahsul dan siasat kekayaan, ilmu berkebun dan bercucuk tanam …

Gagasan itu muncul semula lima dekad kemudian yang diintegrasikan kepada bentuk-bentuk baharu dalam polisi pendidikan negara, seperti pengislaman ilmu, kesepaduan ilmu dan kurikulum bersepadu.

Awang Sariyan menegaskan bahawa, fikiran sebegini yang ditonjolkan oleh Za’ba pada zamannya adalah hal yang mencetuskan pemikiran progresif bangsa, membuktikan beliau sebagai pemikir bitara (tiada tara) pada zamannya, malah hingga kini.

Beliau menegaskan lagi bahawa, soal budaya, sastera, lingusitik dan falsafah tidak boleh diabaikan dalam ranah pendidikan negara.

“Penumpuan yang agak melampau kepada bidang tertentu dalam kalangan ahli ilmu sehingga mengabaikan perhatian kepada bidang-bidang lain, malah membentuk dikotomi jelas antara kemanusiaan dengan bidang lain, kini menjadi krisis dalam masyarakat moden,” tambah beliau.


Ibnu Zulkarnain, Juara Pertandingan Dendang Syair Antarabangsa ke-4 2021

Seremban – “Siapa yang memenangi Pertandingan Dendang Syair Antarabangsa, bererti mereka memenanginya di peringkat dunia,” ujar Dato’ ND Lala selaku juri pertandingan.

Ibnu Zulkarnain dari Pekanbaru, Indonesia bertuah kerana dinobat sebagai Johan dalam Pertandingan Dendang Syair Antarabangsa ke-4, dengan membawa pulang hadiah berupa wang tunai berjumlah RM5000, rantai emas bernilai RM4000, selimpang, dan sijil penyertaan. Pertandingan anjuran Jabatan Kebudayaan dan Kesenian Negara (JKKN), Dewan Bahasa dan Pustaka (DBP), Institut Alam dan Tamadun Melayu, Universiti Kebangsaan Malaysia serta Persatuan Bitara Syair Melayu Nusantara itu diadakan secara langsung dan hibrid di Auditorium D’Suri Jabatan Kebudayaan dan Kesenian Negara, Negeri Sembilan pada 23 Oktober jam 8.30 malam.

Naib Johan pertandingan disandang oleh Sabihah Abdul Wahid dari Kuala Lumpur, Malaysia. Beliau membawa pulang hadiah wang tunai berjumlah RM2500, gelang emas bernilai RM1000 berserta selempang dan sijil penyertaan.

Manakala Anisa Cahya Ningrum dari Siak, Indonesia pula memenangi tempat ketiga dan membawa pulang hadiah wang tunai berjumlah RM1000, sebentuk cincin emas bernilai RM500 serta selempang dan sijil penyertaan. Hadiah berupa emas yang diberikan kepada para peserta merupakan tajaan Makmur Gold.

Selain itu, sembilan orang peserta yang lain turut menerima hadiah sagu hati berupa wang tunai berjumlah RM500, jongkong emas bernilai RM300, selempang serta sijil penyertaan. Dua belas orang peserta akhir ini telah berentap daripada peringkat awal, yang pada asalnya menampilkan 74 orang peserta yang berentap pada suku akhir dan separuh akhir pertandingan dari lima buah negara serumpun.

Tiga orang juri profesional telah dilantik bagi mengadili para peserta dalam pertandingan pada tahun ini, iaitu Dato’ ND Lala, Dr. Shafa’atussara Silahudin dari Akademi Pengajian Melayu, Universiti Malaya, dan Encik Rosnan Nordin dari Jabatan Kebudayaan dan Kesenian Negara. Memetik ulasan juri yang disampaikan oleh Dato’ ND Lala, “penjurian ini berfokus pada vokal, syair itu sendiri dan persembahan. Kecekapan teknikal bukanlah asas kepada pemilihan pemenang meskipun ia diadakan secara hibrid dan hantaran video.”

Dr. Shafa’atussara Silahudin selaku pendendang syair profesional di Malaysia, lulusan Ijazah Doktor Falsafah dalam bidang Pengajian Melayu dari Universiti Leiden, Belanda, turut menerima Anugerah Bitara Syair 2021. Anugerah tersebut mula diadakan pada tahun 2019 bersempena Program Setanggi Antarabangsa yang diadakan di Auditorium JKKN Kuantan, Pahang. Anugerah tersebut diberikan kepada individu yang berwibawa dalam bidang syair secara teori dan praktikal. Pemilihan berdasarkan pengalaman dan pencapaian individu secara berterusan melestarikan syair.

Pertandingan Bitara Syair Antarabangsa ini konsisten dijalankan sejak tahun 2018, bermula di Tanjung Pinang, Indonesia. Ucapan penutup Pertandingan Dendang Syair Antarabangsa kali ke-4 telah disampaikan oleh Ybhg. Tuan Haji Mesran bin Mohd Yusof, Ketua Pengarah JKKN.

Pertandingan ini boleh ditonton secara langsung di laman rasmi Facebook JKKN, DBP, Makmur Gold Offical, Roslan Madun Rasmi, dan pelantar YouTube DBP Malaysia.

Tonton Pertandingan Dendang Syair Antarabangsa ke-4 Peringkat Akhir di sini.


Sudut Sasterawan D Universiti: Sanggar Kreatif buat Mahasiswa

Untuk mendapatkan maklumat terkini, ikuti kami melalui Telegram

Dr. Norshah Aizat Shuaib dan Mazmin Mat Akhir menampilkan sudut khas Sasterawan Negara di Universiti Malaysia Perlis (UniMAP) untuk menjambatani sains dengan kemanusiaan.

Falsafah Pendidikan Kebangsaan bertujuan membentuk manusia yang seimbang dan harmonis dari semua aspek kemanusiaan. Aspek kemanusiaan tersebut adalah dari segi intelek, rohani, emosi, dan jasmani, serta berpandukan kepercayaan kepada Tuhan dan bersahsiah terpuji. Keseimbangan kesemua aspek ini mustahak bagi pembangunan sahsiah pelajar yang menyeluruh. Pembangunan holistik ini merupakan suatu teras dalam reka bentuk kurikulum dari peringkat sekolah hinggalah ke universiti.

Seorang sarjana British, C.P. Snow dalam The Two Cultures menegaskan pemisahan antara sains dengan kemanusiaan merupakan antara penyebab masalah-masalah global sukar diselesaikan. Ketidakseimbangan antara sains dengan kemanusiaan merupakan suatu penghalang besar ke arah pemupukan nilai insaniah dalam diri seseorang pelajar. Pendidikan tidak seharusnya terlalu tertumpu ke arah suatu bidang semata-mata. Pengkhususan yang terlalu mendalam menyebabkan pelajar tidak cuba untuk menerokai bahagian-bahagian ilmu di luar bidang. Contohnya, pelajar bidang kejuruteraan tidak mengambil endah tentang ilmu kemanusiaan, seperti cara berkomunikasi dan pemahaman tentang emosi. Pelajar ini akan mampu menterjemah teori kompleks kepada sesuatu aplikasi teknologi yang canggih untuk kebaikan manusia, namun dia tidak mampu untuk menjadi seorang manusia yang seimbang, seperti yang diharapkan dalam Falsafah Pendidikan Negara.

Langkah memperkenalkan Sasterawan Negara di universiti awam merupakan satu inisiatif awal bagi menyuburkan cinta kepada sastera tempatan dalam kalangan mahasiswa universiti. Karya serta pemikiran para Sasterawan Negara dapat diperkenalkan melalui pelbagai pelantar dan pendekatan. Saat negara bergerak pantas dengan Revolusi Perindustrian 4.0 dan perkembangan teknologi, pemerkasaan karya sastera dalam membentuk keperibadian pelajar merupakan suatu keperluan. Karya sastera mampu berfungsi dengan baik sebagai wadah yang melahirkan generasi mahasiswa yang unggul.

Usaha ini dapat meningkatkan penghayatan warga pendidikan tinggi terhadap karya sastera tanah air dan nilai murni yang terkandung di dalamnya. Melalui cara ini, karya-karya nukilan Sasterawan Negara akan dibaca, dihayati dan seterusnya dibincangkan dalam wacana ilmu peringkat universiti.

Sebagai sebuah universti berasaskan bidang kejuruteraan, pendedahan tentang karya kesusasteraan kepada golongan pelajar adalah terhad di Universiti Malaysia Perlis (UniMAP). Pengenalan terhadap karya-karya ini akan mampu memupuk kemahiran insaniah dalam diri pelajar, selari dengan misi dan visi UniMAP untuk melahirkan graduan holistik yang mampu menyumbang kepada daya saing industri negara.

Dalam usaha mendekatkan khalayak pelajar dengan golongan sasterawan, pihak pengurusan UniMAP telah melantik Sasterawan Negara yang ke-13, iaitu Dato’ Dr. Zurinah Hassan sebagai profesor adjung, berkuat kuasa pada Sidang Akademik 2019/2020. Sebagai profesor adjung, beliau berpeluang menyumbangkan kepakaran kepada universiti melalui syarahan umum, pengajaran dan sebagainya. Pelantikan ini diharapkan mampu untuk memberikan pendedahan kepada para pelajar tentang pedoman hidup yang dikongsikan oleh golongan sasterawan melalui karya-karya seni.

Salah satu inisiatif UniMAP dalam mendekatkan kepengarangan Zurinah Hassan dengan pelajar adalah dengan mewujudkan sudut khas mempamerkan karya-karya nukilannya. Perasmian sudut yang diberi nama Pameran Sasterawan D Universiti ini telah disempurnakan oleh Canselor UniMAP, Duli Yang Teramat Mulia Tuanku Syed Faizuddin Putra Ibni Tuanku Syed Sirajuddin Jamalullail pada 29 Oktober 2019. Sudut ini terletak di ruang Koleksi Khas berhadapan dengan auditorium di Aras 2 Perpustakaan Tuanku Syed Faizuddin Putra (PTSFP), Kampus Alam Pauh Putra. Sudut ini juga dilengkapi dengan ruang membaca kondusif atau Nook Space. Sudut ini bakal menjadi tempat berlangsungnya aktiviti-aktiviti berunsurkan kreatif dan intelektual, contohnya jelajah sasterawan, bedah buku, sesi deklamasi sajak, dan pertandingan berteraskan kreativiti dan kesusasteraan.

Konsep reka bentuk dan hiasan dalaman telah diusahakan oleh warga kerja PTSFP. Sudut ini menempatkan perabot santai, iaitu sofa dan mempunyai reka bentuk ruang dalaman sebuah rumah. Elemen tradisional diwujudkan melalui perabot-perabot lama, seperti almari kayu dan gerobok makanan yang menggambarkan suasana rumah orang Melayu. Sebuah rak buku diletakkan di tengah sudut, menempatkan karya Zurinah Hassan yang dicetak semula dalam format majalah. Sudut ini akan terus diperkaya dengan hasil penulisan Zurinah Hassan agar menjadi pusat rujukan karya Sasterawan Negara ini.

Puisi-puisi Zurinah Hassan juga telah diterjemahkan ke dalam bentuk lukisan oleh barisan pelukis Persatuan Pelukis Perlis. Antara pelukis tersohor Perlis yang terlibat termasuk Yaakob bin Abdul Aziz dan Mansor bin Mahmud (sekadar menyebut beberapa nama). Pendekatan ini diambil oleh PTSFP bagi membantu pelajar bidang kejuruteraan menghayati karya Sasterawan Negara melalui persembahan grafik dan lukisan. Kedua-dua bentuk karya ini (puisi dan lukisan) mempunyai persamaan dalam mencabar minda pelajar untuk menghayati, menterjemah dan menghubungkan dengan pengalaman serta pengetahuan mereka.

Pada 12 April 2020, Sudut Sasterawan Negara ini dikembangkan kepada Sudut Zurinah Hassan dengan reka bentuk ruang yang lebih kontemporari. Hal ini bagi meningkatkan daya tarikan sudut ini kepada golongan milenia. Ternyata, ruang ini telah dijadikan topik atau plot penceritaan dalam video kreatif yang dihasilkan sebagai tugasan ilmiah pelajar.

Para pelajar boleh merehatkan minda dengan menghayati karya-karya yang dipamerkan. Hal ini mampu mencetuskan minat dalam diri pelajar untuk mendampingi karya sastera Melayu. Menurut pelajar Fakulti Teknologi Kejuruteraan Elektronik, Nor Aisyah Mohd Nor, pameran ini memberikan inspirasi buat penulis baharu sepertinya yang menjadikan Zurinah Hassan sebagai idola dalam penulisan puisi. Nor Aisyah yang juga merupakan presiden Kelab Seni Penulisan Kreatif UniMAP (KESPEK) juga berpendapat pewujudan ruang sebegini di sebuah universiti teknikal seperti UniMAP memberi perlambangan bahawa sastera dan kejuruteraan boleh berhubung kait.

Karya sastera mengandungi makna-makna tersurat dan tersirat. Daya fikir aras tinggi pelajar diperlukan bagi memahami lapisan makna tersirat atau tersembunyi yang disematkan oleh pengarang. Hal ini memerlukan pelajar untuk berfikir sejenak, membaca semula serta membuat sedikit analisa terhadap teks bagi benar-benar merungkai makna yang berselindung dalam puisi Zurinah Hassan.

Salah satu puisi Zurinah Hassan yang memberikan makna yang mendalam ialah puisi berjudul “Pasir”. Puisi ini telah dimuatkan dalam kumpulan puisi Cerita Dalam Cerita, terbitan Institut Terjemahan dan Buku Malaysia:

aku tidak pernah mempedulikan                                                     |
jutaan pasir di pantai itu
sehingga sebutir yang amat kecil masuk ke sepatu
untuk memberitahu
dia lebih besar dariku

Rangkap puisi ini jika dibaca secara tersurat, pelajar hanya memahami perihal sebutir pasir kecil yang masuk ke dalam sepatu seseorang. Melihat dari sudut lain, pengarang menggunakan analogi pasir untuk mewakili perkara remeh yang tidak pernah dipedulikan selama ini akan bertukar menjadi sesuatu yang besar apabila berada pada tempat-tempat tertentu. Analogi ini kelihatan ringkas dan bersahaja namun sarat dengan seribu pesanan juga nasihat.

Puisi lain yang dipamerkan untuk tatapan pengunjung PTSFP berjudul “Perpustakaan Tuanku Syed Faizuddin Putra”. Memetik salah satu perenggan puisi ini:

Di taman ilmu ini
Carilah warna peribadi
dengan yakin diri
Akan merendang pohon bakti
berbuah akal budi

Puisi ini menjelaskan fungsi PTSFP sebagai gedung ilmu yang harus dimanfaatkan oleh pelajar UniMAP. Zurinah Hassan memberi pesanan tentang keperluan untuk menjejaki nilai keperibadian seseorang. Dengan keperibadian tersebut, bakti seseorang akan mampu ditabur berasaskan kebudian dan sifat rendah diri. Puisi yang dilihat begitu bersahaja ini secara tidak sedar telah memberi pesanan buat para mahasiswa melalui diksi yang tersusun rapi.

Dalam usaha memahami makna tersirat puisi-puisi Zurinah Hassan membolehkan pelajar melatih pemikiran untuk menjadi lebih kritis. Pelajar akan menyedari bahawa sesuatu hal boleh dirungkai dalam keadaan berbeza apabila ditafsir mengikut sudut pandang yang tertentu. Hal ini boleh memupuk sikap kritis dalam diri pelajar. Nilai intelek dalam puisi-puisi ini mampu membawa pelajar untuk menelusuri pelbagai aspek kehidupan, contohnya perihal kemasyarakatan, kekeluargaan, emosi peribadi dan isu-isu global.

Lukisan-lukisan yang menghiasi sudut dinding memberikan peluang buat para pelajar menghayati makna puisi dalam bentuk visual. Inisiatif ini membolehkan pelajar membandingkan visual yang dihasilkan oleh pelukis dengan visual yang dibayangkan sendiri. Melalui cara ini, pelajar boleh memahami bahawa karya seni merupakan sesuatu yang sangat subjektif dan bergantung pada tafsiran serta penilaian setiap individu.

Pewujudan sudut khas Sasterawan D Universiti dilihat mampu dijadikan sebagai wadah pendedahan karya sastera kepada golongan mahasiswa. Inisiatif kecil pihak UniMAP ini diharapkan mampu menjadikan kesusasteraan sebagai alat pendidikan yang berkesan dalam melahirkan graduan bidang teknikal yang mampu meraikan kepelbagaian dan perbezaan dalam setiap sisi kehidupan.

Usaha-usaha seumpama ini harus terus dipergiat di institut pengajian tinggi seluruh negara. Perbincangan ilmiah seputar pemikiran pengarang mapan seperti golongan Sasterawan Negara dan penerima Anugerah Penulis Asia Tenggara atau lebih dikenali sebagai SEA Write Awards mampu mendekatkan karya sastera dengan diri mahasiswa. Ikon-ikon dunia sastera tanah air perlu terus diangkat dan dijadikan idola. Dengan cara ini, fungsi karya sastera dalam memupuk insan seimbang yang mampu berfikiran kritis, mempunyai nilai empati yang tinggi, berpengetahuan dan bersemangat cintakan negara akan mampu direalisasikan. Pendekatan turut diharapkan berupaya menjana mahasiswa yang berilmu tinggi, memahami falsafah dan nilai murni yang tersirat dalam khazanah sastera negara.

Norshah Aizat Shuaib (Dr.) atau nama penanya, Shahkang merupakan seorang pensyarah kanan di Fakulti Teknologi Kejuruteraan Mekanikal dan Timbalan Pengarah Pusat Pembangunan dan Perkhidmatan Pelajar, Universiti Malaysia Perlis (UniMAP). Beliau merupakan Ketua Satu untuk Angkatan Sasterawan Indera (AKSARA) Perlis. Banyak menerbitkan karya kreatif terutamanya dalam genre cerpen di akhbar dan majalah. Antara buku perseorangan yang pernah dihasilkannya ialah kumpulan cerpen Soya Ais Peneram Madu (ITBM, 2012), catatan kembara I’m a Backpacker: United Kingdom (PTS, 2017) dan catatan satira Kucing-Kucing Hota Hai (Kata-Pilar, 2017). Antara hadiah yang pernah dimenanginya termasuklah Hadiah Sastera Selangor 2018, Hadiah Sastera Kumpulan Utusan 2012 dan 2017, serta Hadiah Sastera Berunsur Islam. Beliau pernah menjadi peserta Majlis Sastera Asia Tenggara (MASTERA) 2018 untuk kategori cerpen.

Mazmin Mat Akhir merupakan Ketua Pustakawan, Universiti Malaysia Perlis (UniMAP) sejak tahun 2015. Beliau merupakan graduan bidang Pembangunan Manusia dari Universiti Putra Malaysia (UPM) dan Pengurusan Perpustakaan dan Maklumat dari Universiti Teknologi MARA (UiTM). Beliau pernah bertugas di UPM dan Universiti Utara Malaysia (UUM) sebelum bertugas di UniMAP. Beliau merupakan Pengerusi Jawatankuasa Tetap Perpustakaan Akademik, Persatuan Pustakawan Malaysia dan ahli Cambridge Asian Library Advisory Board (CALAB). Beliau telah bekerjasama dengan ahli akademik dan pentadbir universiti untuk menghasilkan beberapa buah buku dan makalah, termasuk Pengurusan dan Penawaran Sumber Maklumat Elektronik (Penerbit UniMAP, 2010), Perjuangan Belum Selesai Tun Dr Mahathir dalam Arena Pengajian Tinggi Negara (Penerbit UniMAP, 2010), Keusahawanan: Koleksi Petikan Ucapan dan Ungkapan Dato’ Seri Mohamed Khaled Nordin (Penerbit UniMAP, 2012), dan Kegemilangan dalam Kesederhanaan: Dato’ Sri Mustapa Mohamed (Penerbit UniMAP, 2014).


“Nipiskan Emosi, Tebalkan Pemikiran“ – Lim Swee Tin

Untuk mendapatkan maklumat terkini, ikuti kami melalui Telegram

“Nipiskan emosi tapi tebalkan elemen intelektual apabila kita berkarya yang khusus mengangkat tema bahasa,” pesan Dr. Lim Swee Tin semasa bersiaran dalam program Apresiasi Puisi bersempena Bulan Bahasa Kebangsaan pada 23 Oktober lalu.

Alumni Bengkel Puisi Merdeka menganjurkan program Apresiasi Puisi bersempena Bulan Bahasa Kebangsaan secara dalam talian pada hari Sabtu, 23 Oktober 2021, jam 9.00 malam. Acara ini dipancarkan secara langsung melalui Facebook Alumni – Bengkel Puisi Merdeka bersama-sama Dr. Lim Swee Tin.

Dr. Lim Swee Tin memberikan taklimat berkaitan karyawan yang menulis tentang tema bahasa dalam karya mereka. Dr. Lim menasihatkan para penonton apabila berkarya, suntikan elemen intelektual penting dan diperlukan oleh generasi kita, terutamanya generasi baharu yang bergelumang dengan pelbagai bentuk ilmu, bahkan mereka sudah jauh pergi merayau ke serata penjuru benua dan pelosok dunia. Oleh yang demikian, generasi ini menuntut karya yang lebih besar dan bersifat intelektual daripada penulis.

“Hasilkan pandangan dan idea yang baharu dan terkehadapan, agar generasi muda berminat. Ketika menulis, penulis perlu keluar dari kepompong peribadi. Jangan menulis tentang aku,” kata Dr. Lim Swee Tin.

Program Apresiasi Puisi kali ini merupakan kali kedua dianjurkan oleh Alumni Bengkel Puisi Merdeka. Dimulakan pada bulan September bersempena Bulan Kebangsaan atas kesedaran dan semangat bagi memartabatkan seni puisi dalam kalangan khalayak umum, di samping melestarikan pembelajaran dalam penulisan puisi yang dibimbing oleh Dr. Lim Swee Tin secara dalam talian, pada tahun lalu. Penganjuran program kali ini bertujuan mengangkat persoalan kebahasaan untuk menobatkan martabat puisi dan memperkasakan bahasa kebangsaan dalam kalangan masyarakat umum dan pencinta puisi tanah air.

“Saya terharu yang amat dan sangat teruja apabila diberitahu satu malam khusus untuk acara deklamasi dan karya-karya saya akan dialunkan oleh para deklamator hebat malam ini,” ucap Dr. Lim ketika diminta memberi sepatah dua kata sebelum acara dimulakan.

Program Apresiasi Puisi ini menampilkan 12 orang deklamator, yang melibatkan Alumni Bengkel Puisi Merdeka bimbingan Dr. Lim dan beberapa deklamator serta penyair yang aktif, termasuk Johan Kebangsaan Sayembara Deklamasi Puisi Hari Kemerdekaan 2021 anjuran GAPENA, iaitu Mohd Fauzi Jamikah. Beliau menyampaikan sajak berjudul “Rimbun Bahasa” dengan penuh semangat dan penghayatan melalui bait-bait puisi, antaranya: “rimbunnya merendang memayungi bumi dan bangsa ini sampai abadi”.

Naib Johan Sayembara Puisi Artistik Pemuisi Peringkat Kebangsaan 2020 dan deklamator Angkatan Tentera Malaysia, Siti Nur Aini Jasni atau nama penanya, Bunga Merah mendendangkan syair dan bersajak lewat puisi beliau sendiri yang bertajuk “Gemilang Citrawarna Budaya”.

Peserta jemputan, seorang pensyarah dari UiTM Puncak Perdana, Shah Alam, Dr. Zainatul Shuhaida Abdul Rahman, yang bergiat menulis selama 20 tahun dalam penulisan skrip drama pentas dan puisi, mendeklamasikan puisi berjudul “Indahnya Bahasaku” karya Dr. Lim.

Satu-satunya peserta dari Brunei, Sosonjan A Khan yang berasal dari Sabah dan juga merupakan penulis novel, cerpen, puisi, esei, skrip drama pentas, skrip televisyen, serta seorang penyair menegaskan kecintaannya terhadap bahasa Melayu melalui karya Dr. Lim berjudul “Masih Bahasaku”.

Peserta Alumni Bengkel Puisi Merdeka yang juga merupakan Pensyarah Kanan Kesusasteraan Melayu di Pusat Pengajian Pendidikan Universiti Utara Malaysia (UUM) dan Pengerusi Biro Negeri Perlis, Persatuan Pemuisi Nasional (PEMUISI), Profesor Madya Dr. Nor Hasimah mengalunkan puisi berjudul “Citra Bahasa” karya Dr. Lim.

Khalayak penonton juga disajikan dengan kepelbagaian persembahan bahasa dan sajak terjemahan bahasa Inggeris, pengucapan kepentingan bahasa menerusi persembahan loghat Kelantan, dan semangat tulisan Jawi yang perlu dikekalkan.

Tidak mustahil bagi orang Kelantan seperti Rusdi MN yang mempersembahkan puisi loghat Kelantan karya Dr. Lim berjudul “Hok Sengoti”, walaupun beliau kini sudah menetap di Sibu, Sarawak.

Alunan deklamasi dan aksi yang menawan dengan kemerduan suara guru Bahasa Inggeris di Sekolah Kebangsaan Seri Setiawan, Perak, iaitu Nurul Aini Adnan tidak dapat dinafikan, melalui persembahan sajak dalam bahasa Inggeris, “The Reading City” atau “Kota Baca” terjemahan Dr. Hasnah Ibrahim. Nurul Aini juga merupakan pemenang Bronze Art Award daripada British Arts Council.

Dalam persembahan pengacara gandingan Lim Ah Nee, beliau mengabadikan semangat tentang tulisan Jawi yang mampu diterjemahkan isi dan semangat bahasa Melayu menerusi deklamasinya lewat sajak berjudul “Nirmala Sukma” karya Dr. Lim.

Turut meluahkan apresiasi tentang tulisan Jawi ialah Guru Ikon Seni Budaya Kebangsaan 2020 dan penerima Hadiah Sastera Perdana Malaysia 2015, Rohaidah Yon dengan sajak Dr. Lim berjudul “Jim Alif Wauya”.

Peserta-peserta lain yang turut menjayakan program dengan mendeklamasikan puisi karya Dr. Lim termasuklah bekas pesakit COVID-19, Norazilah Amir Basan (Ratu Rugu-rugu) yang memilih sajak berjudul “Covid dan Bahasa”, Abd. Hamid Abd. Halim (Ammet) beraksi dengan sajak “Sayap Bahasa di Rentas Benua”, Yeo Hock Lim (Harlym Yeo) menghanyutkan penonton dengan persembahan beliau yang berjudul “Kapal Bahasa”.

Program Apresiasi Puisi ini dihoskan oleh Pengasas dan Presiden Alumni Bengkel Puisi Merdeka yang juga Pengarah Program dan Pengacara, Harlym Yeo bersama-sama pasangan pengacaranya, Lim Ah Nee.

“Harapan kami di Alumni Bengkel Puisi Merdeka agar program ini dapat diteruskan setiap bulan secara maya dengan mengambil konsep sempena dengan sesuatu sambutan.

“Bulan akan datang, kami bercadang untuk mengadakan program Apresiasi Puisi Ilmuwan bersempena dengan bermulanya semester di kebanyakan universiti. Kami akan mengundang para profesor pensyarah pelbagai bidang menyampaikan puisi supaya puisi semarak dalam kalangan ilmuwan selaras dengan misi kami dalam pengukuhan merakyatkan seni puisi,” ujar Harlym Yeo lagi.


Sasterawan Negara ke-11 Meninggal Dunia

Untuk mendapatkan maklumat terkini, ikuti kami melalui Telegram

Kuala Lumpur – Sasterawan Negara ke-11, Dato’ Dr. Haji Ahmad Kamal Abdullah atau lebih dikenali sebagai Kemala meninggal dunia pukul 12.00 tengah hari tadi. Pengerusi Lembaga Pengelola Dewan Bahasa Pustaka (DBP), YBhg. Profesor Datuk Seri Dr. Awang Sariyan menjelaskan dalam pernyataan medianya bahawa negara kehilangan seorang sasterawan yang telah menyumbangkan karya sastera untuk pembangunan akal budi bangsa dan pembangunan negara dalam aspek persuratan.

“DBP secara khusus berhutang budi kepada Allahyarham yang selama puluhan tahun mencurahkan bakti di DBP sebagai tenaga kerja yang gigih dan turut mengangkat imej DBP sebagai badan bahasa, persuratan dan penerbitan,“ ujar YBhg. Profesor Datuk Seri Dr. Awang Sariyan.

Kemala (80 tahun) pernah bertugas sebagai penyunting di DBP pada Mac 1968. Kemudian, sebagai redaksi majalah Dewan Pelajar dan seterusnya, majalah Dewan Sastera. Allahyarham menimba pengalaman sewaktu bersama-sama dengan Keris Mas dan Tongkat Warrant ketika mengendalikan majalah Dewan Sastera. Selain itu, Allahyarham pernah menjadi editor penyelaras majalah Dewan Bahasa, Dewan Masyarakat dan Dewan Budaya, serta editor jurnal Perisa.

Antara karyanya termasuklah kumpulan puisi Timbang Terima (1970), Meditasi (1972), kaktuskaktus (1976), ‘Ayn (1983), era (1985), Pelabuhan Putih (1989), Titir Zikir (1995), MIM (1999), Syurga Ke Sembilan (1999), Ziarah Tanah Kudup (2006), 1000 Pantun Puitis (2011), Dasawarsa Lima (2016), Qasidah Pelangi Dinihari (2018), kumpulan drama Anna (2012), kumpulan cerpen Laut Takjub (2011), buku esei/kajian Gagasan (1990), Landskap Ungu (2010), Simbolisme dalam Puisi Islam di Malaysia 1970-1990 (2010), dan Puisi Melayu Puisi Dunia (2011). Meditasi, Titir Zikir dan MIM memenangi Hadiah Sastera Malaysia/Hadiah Sastera Perdana Malaysia bagi tahun 1972, 1995 dan 1999. Puisi, cerpen dan esei ecerannya turut memenangi hadiah yang sama.

Sejak tahun 2012, Allahyarham mempunyai ruangan kolum khas “Emmamalia“ dalam majalah Dewan Sastera. Pada tahun ini sahaja, Kemala diangkat sebagai Karyawan Bulan Ini untuk isu Bil.1/2021 (Januari) Dewan Sastera, bersempena dengan meraikan 50 tahun majalah sastera nasional tersebut dan ulang tahun kelahirannya pada bulan Januari.

“Lembaga Pengelola, pengurusan dan warga kerja DBP turut melahirkan rasa duka atas kepulangan Allahyarham ke rahmatullah. Takziah diucapkan kepada isteri dan anggota keluarga, dengan iringan doa mudah-mudahan Allah merahmati rohnya. Semoga kecemerlangan Allahyarham dijadikan suri teladan oleh penulis muda dan bakal penulis untuk melahirkan karya yang bererti kepada pembangunan negara, khasnya pembangunan pemikiran dan kerohanian,” jelas  YBhg. Profesor Datuk Seri Dr. Awang Sariyan.


Kandil yang Padam

Benar kandil itu telah padam
tiada menyinar lagi
tiada memberikan suluh lagi
tiada lagi memberikan cahaya
pada gelap yang pekat
demikian suratan hakikat
kerana tabii makhluk ada hujung hayatnya
Kullu nafsin zaiqatul maut

Lamun ketika kandil itu dahulu bersinar
banyak sudut yang diteranginya
sudut redaksi
Dewan Sastera, Dewan Bahasa, Dewan Budaya, Dewan Masyarakat, jurnal Perisa
sudut susastera
lewat puisi santapan rohani
puisi kemanusiaan dan perjuangan watan
dan buah tangan karya genre lain
sudut pimpinan badan persuratan
selaku nakhoda PENA
Persatuan Sastera Bandingan
dan teraju NUMERA
yang sinar kandilnya melimpah
di alam Melayu raya
mempersatukan sasterawan
di luar batas geopolitik buatan
dan lewat Pertemuan Puisi Dunia Kuala Lumpur
serta bakti lain
yang tak terungkapkan
telah dipenuhinya
amanah sebagai kandil gemerlap
Semoga pemilik hakikinya
menghitung segala baktinya
sebagai amal kebajikan

Awang Sariyan Kembara Bahasa
28 Oktober 2021